Ustaz Ini Kongsi Pengalaman Menguruskan Jenazah Pondan

Penulisan ini ditulis Ustaz Syed Sohleh Syed Jalaluddin yang berpengalaman dalam menguruskan jenazah, di laman Facebook beliau.

Pihak iluminasi mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

Pengalaman memandikan jenazah pondan-saya lihat air yang mengalir kekuningan keluar dari tubuh jenazah.

Terpanggil dihati saya untuk berkongsi satu pengalaman sepanjang menguruskan jenazah.

Mohon ampun dan maaf bukanlah niat untuk mengaibkan sesiapa malah lebih kepada iktibar dan pengajaran buat kita yang masih hidup agar tidak melakukan dosa dan sesuatu yg dilarang ALLAH kerana balasannya ALLAH bayar tunai tika di dunia lagi. Nauzubillah.

Berlaku di sebuah hospital, saya disambut oleh waris arwah iaitu ibunya yang ingin menyampaikan sesuatu kepada saya.

Ada sedikit debaran dihati saya namun demi tugas saya perlu laksanakan tanggungjawab ini hingga selesai. Menurut ibu arwah, jenazah anaknya telah menukar jantina dari lelaki kepada perempuan.

InsyaAllah Sebelum saya cerita kisahnya, saya akan bagi sedikit penjelasan, bagaimana menguruskan jenazah seorang lelaki atau perempuan muslim yang telah menjalani pembedahan penukaran jantina, siapa yang patut melaksanakan pengurusan jenazahnya.

Bagi menguruskan jenazah seorang lelaki atau perempuan muslim yang menukar jantina, jenazah tersebut hendaklah diuruskan mengikut jantina asalnya dan diuruskan oleh warisnya atau pihak berkuasa agama.

Setelah saya bagi keterangan terperinci kepada ibunya, saya terus masuk ke bilik pengurusan jenazah untuk memandikan dan mengkafankan jenazah.

Saya dibantu 3 waris jenazah, ibu dan 2 orang abangnya, 3 waris jenazah ini sahaja yang ada, yang lain hampir 30 orang sahabat sahabat jenazah ke semuanya sejenis sepertinya.

Sebelum saya mandikan jenazah, seperti biasa saya akan bentangkan kain untuk di kafankan siap-siap supaya mudah kerja saya.

Setelah selesai, saya mengangkat jenazah ke tempat mandi, saya tutup pakai kain kafan dan buka pakaiannya, alhamdulillah putih kulitnya namun perlahan lahan ke seluruhan tubuh badan jenazah mula menghitam, sikit demi sedikit.

Ibu dan abang arwah mula perasan, ibu arwah tidak dapat berkata apa-apa, seolah-olah sudah tahu apa yang akan terjadi setelah tahun mengenai jentina anaknya itu. Mengalir air mata ibu arwah sehingga saya sendiri pun mengalirkan air mata.

Saya memulakan mandi jenazah dengan istinjak (buang najis), ketika saya istinjak jenazah itu, najisnya cukup banyak. Sehingga saya behenti, kerana saya rasa sudah terlalu lama saya istinjak, tetapi najisnya tidak behenti keluar.

Saya terus menyucikan jenazah macam biasa, saya lihat air yang mengalir kekuningan keluar dari tubuh jenazah dan yang lebih menyedihkan keluar dari kemaluannya nanah bercampur darah dan juga ulat.

Selama itu jugalah mulut saya tiada henti memohon doa agar ALLAH SWT meringankan azab arwah dan memudahkan urusan keatas arwah agar dapat saya uruskan sempurna yang mungkin.

Perlahan lahan saya memasukkan kapas kedalam kemaluan jenazah dengan tujuan memberhentikan pengaliran darah tadi.

Ibu jenazah yang mulanya nak membantu saya untuk mandikan jenazah anaknya tadi pengsan, kerana melihat kejadian itu.

Saya terus mandikan jenazah anaknya, selesai saya mandikan dan wudukan jenazah, saya tutup keseluruhan tubuh jenazah dengan kain kafan sebelum saya jiruskan dengan air sembilan.

Sedikit penerangan, air sembilan ini air yang dicampurkan, air kapor barus, air kayu cendana dan air sintok, air ini untuk mewangikan jenazah.

Setelah selesai saya jirus air sembilan tadi, saya bukak kain kafan tadi, sekali lagi ALLAH tunjuk kekuasaanNYA. Jenazah kelihatan sangat reput, buah dada palsunya mengecut.

Selesai saya mandi dan kafankan jenazah tadi, saya jemput kesemua sahabat sahabatnya tadi untuk duduk di depan jenazah, saya mengambil peluang itu untuk memberi sedikit tazkirah dan hampir kesemuanya menangis.

Apa yang menyedihkan saya, tidak sampai beberapa minit jenazah di angkat ke dalam van jenazah, sahabat sahabat jenazah tadi bergelak ketawa di tepi van jenazah itu, tak tahulah saya apa yang di sembangkan.

Allahuakbhar. Doa saya mudahan Allah membuka hidayah agar mereka berubah dan mudahan Allah mengampunkan juga dosa saya dan arwah sepanjang proses pengurusan bermula hinggalah selesai.

Sekali lagi saya memohan maaf, bukanlah niat saya untuk mengaibkan sesiapa, malah lebih kepada iktibar dan pengajaran untuk saya sendiri dan kita semua.

Pertukaran jantina dari lelaki kepada perempuan atau sebaliknya, melalui pembedahan, adalah haram di segi syara’ berdasarkan AL-Quran dan dipandukan Hadis.

Allah mencipta manusia dengan sebaik-baik kejadian berbanding dengan makhluk yang lain.

"Sesungguhnya Kami ciptakan manusia dengan sebaik-baik bentuk". (Surah AT-Tiin ayat 4)

"Rasulullah melaknat kaum lelaki yang menyerupai atau berlagak seperti wanita dan kaum wanita yang menyerupai atau berlagak seperti lelaki". (Hadis Riwayat Al-Bukhari)

"Rasulullah melaknat lelaki yang memakai pakaian wanita dan wanita yang memakai pakaian lelaki". (Hadis Riwayat Abu Daud)

Wahai saudara-saudara seislam ku, ini pengalaman yang saya lalui sendiri. Janji Allah itu benar saudara-saudara ku. Ambillah pengajaran dan iktibar daripada pengalaman saya ini. Janganlah kamu ragu-ragu lagi dengan janji Allah.

Selagi kita masih bernafas, kita masih sempat lagi untuk bertaubat kepadaNYA..


Inilah Peralatan Komando VAT 69 Ketika Berada Dalam Hutan

Sewaktu melaksanakan rondaan atau opearsi, setiap anggota bertanggungjawab untuk memastikan bahawa kelengkapan dan perlatan yang dibawa adalah mencukupi dan bersesuaian dengan operasi yang bakal dilaksanakan.

Arahan ketat dalam organisasi 69 Komando melarang mana-mana anggota dari meminjam apa jua peralatan dari anggota lain ketika beroperasi di kawasan medan jika ianya adalah akibat daripada kecuaian atau alasan terlupa membawa kelengkapa tersebut.

Setiap askar membawa kelengkapan ini di dalam "webbing" yang disangkut pada pinggang dan bahu, antaranya adalah:

Setiap anggota perlu membawa keperluan berikut bersama di badan masing-masing:

Memandangkan bidang tugasan operasi yang dikhususkan untuk enam anggota patrol 69 Komando, tidak ada ruang untuk membawa kelengkapan berat atau berlebihan.

Namun dalam keadaan terntenu mengikut kehendak dan kesesuaian jenis operasi, beberapa jenis kelengkapan dan perkakasan lain perlu dibawa bersama. Ini mungkin termasuk:

Setiap anggota turut sama membawa sebuah beg galas untuk tugas rondaan hutan.

Beg yang diberikan oleh PDRM adalah berwarna hijau namun lazimnya ia akan dicat semula menggunakan cat kalis air komersial dengan tambahan dua warna iaitu perang dan hitam.

Ia bukan sahaja bakal memberikan warna celoreng pada beg tersebut tetapi juga menjadikannya memiliki sifat kalis air yang agak baik.

Bahagian kompartmen paling besar dalam beg galas ini mengandungi satu lagi beg plastik kalis air besar bagi memastikan bahawa pakaian yang dibawa sentiasa kering.


6 Negara Dengan Sekatan Media Ketat Dan Tiada Toleransi Kebebasan Bersuara

Berita palsu telah menjadi perbualan hangat sejak kebelakangan ini. Berita palsu ialah penerbitan atau propaganda yang mengandungi informasi palsu dan tidak benar melalui media cetak mahupun penyiaran.

Ia bertujuan untuk memperdaya atau memberi impak buruk kepada sesebuah agensi, entiti mahupun individu perseorangan. Ia biasanya dilakukan dengan mensensasikan atau menokok tambah cerita bagi meningkatkan jumlah pembaca, perkongsian dan pelbagai tujuan lain.

Negara demokrasi biasanya memberi ruang kepada para wartawan untuk menulis dengan bebas tanpa perlu risau ditangkap, dipenjara atau dihukum hanya kerana mempunyai pandangan yang berbeza.

Namun, terdapat beberapa kerajaan yang mengongkong dan menyekat media yang tidak bersefahaman. Berikut adalah beberapa negara yang mengawal sepenuhnya berita mereka.

Cuba ialah sebuah negara Komunis yang dianggap lebih lembut dan mesra berbanding Kesatuan Soviet atau Korea Utara. Fidel Castro dan penggantinya Raul Castro, pernah dihentam oleh media antarabangsa tetapi mereka juga mendapat pujian yang setimpal.

Fidel sentiasa diingati sebagai seorang diktator yang baik dan lembut sifatnya. Cuba juga merupakan sebuah negara yang maju dari segi kesihatan rakyatnya dan mempunyai jangka hayat yang lebih tinggi, melebihi negara maju yang lain termasuk Amerika Syarikat.

Hal ini telah dikaji oleh pakar dan dipersetujui oleh negara barat lain seperti Britain. Di sebalik kejayaan ini, sejarah menunjukkan kerajaan Komunis sangat jarang untuk menerima sebarang kritikan terbuka atau membina.

Malangnya, hal ini terjadi juga di Cuba. Kebebasan bersuara telah disekat oleh perlembagaan Cuba melainkan ianya bertujuan untuk meningkatkan semangat sosialis negara. Ini bermakna rakyatnya bebas bersuara, asalkan kerajaan bersetuju dengan kenyataan mereka.

Fidel Castro semasa pemerintahannya telah memenjarakan ribuan wartawan dan aktivis hak asasi manusia, dengan kebanyakan mereka tidak diberi hak untuk dibicarakan.

Sudan ialah nagara Afrika yang ke-3 terbesar dan yang paling bermasalah. Sejak tahun 1989, ia diperintah oleh Presiden Omar al-Bashir yang berkuasa melalui rampasan kuasa tentera. Sejak dari itu dia dituduh melakukan pelbagai jenayah perang ke atas bangsanya sendiri oleh Mahkamah Antarabangsa.

Sudah sekian lama al-Bashir memegang kuasa dan kelihatan semakin sukar dia untuk dibicarakan. Salah satu cara dia kekal berkuasa ialah dengan mengawal kebebasan bersuara rakyat. Ramai wartawan telah ditangkap dan disoal siasat di Sudan jika menyuarakan pendapat bertentangan dengan kerajaan.

Dengan menggunakan media juga, al-Bashir menyebarkan propaganda bahawa dia adalah mangsa negara Barat yang ingin menjatuhkan reputasinya. Namun, hal sebaliknya yang berlaku. Pada tahun ini sahaja lebih dari 7 orang wartawan telah ditangkap oleh pihak berkuasa Sudan, hanya kerana membuat liputan mengenai mogok rakyat berkenaan kenaikan harga roti.

Pihak kerajaan Sudan juga mengenakan pelbagai cukai dan sekatan ke atas syarikat akhbar bagi menyukarkan lagi operasi mereka di dalam bidang penerbitan. Tambahan pula, kini anggota parlimen negara itu sedang membincangkan akta larangan bagi mana-mana akhbar yang didapati bertentangan dengan pihak kerajaan.

Vietnam merupakan salah satu dari 5 negara Komunis yang masih wujud. Media seperti radio, televisyen, akhbar dan majalah adalah di bawah kawalan kerajaan sepenuhnya. Pihak kerajaan mengawal satu-satunya rancangan televisyen kebangsaan iaitu Vietnam Televisyen (VTV) dan penyiaran radio Voice of Vietnam (VoV).

Terdapat ratusan akhbar dan majalah di sana tetapi parti komunis, badan-badan kerajaan dan tentera mengawal hampir kesemua daripadanya. Namun begitu, 2/3 rakyatnya kini mempunyai akses kepada internet dan ini menyukarkan pihak kerajaan untuk memonopoli informasi.

Oleh itu, pihak kerajaan menggunakan kuasa mereka sebagai salah satu langkah untuk membendung hal ini. Mana-mana blogger yang berani mengkritik kerajaan akan berhadapan dengan gangguan, ugutan, dikasari atau ditangkap.

Salah satu contoh ialah pada November 2017, seorang blogger telah dipenjarakan selama 7 tahun kerana didapati bersalah mengeluarkan laporan mengenai tumpahan sisa toksik dari sebuah kilang besi yang mengandungi sianida dan asid karbolik ke dalam laut. Ia telah mengakibatkan lebih 70 tan ikan mati dan terdampar di persisiran pantai.

Dengan menggunakan taktik kekerasan ini, pihak kerajaan Vietnam bebas untuk menyebarkan propaganda dan berita palsu mereka.

China ialah sebuah negara yang paling ramai rakyatnya melayari internet di dunia iaitu sebanyak 751 juta orang. Akan tetapi, mereka juga menghadapi antara kekangan paling kuat dari pihak kerajaan. Google, Facebook, Twitter dan Youtube telah disekat oleh "Great Firewall" negara itu.

Pengguna internet di China juga digalakkan untuk berdaftar dengan perkhidmatan internet milik kerajaan yang memantau dan mengawal hampir semua aktiviti di atas talian. Walaupun begitu, terdapat sesetengah pihak yang mengakses internet menggunakan Virtual Private Network (VPN) dan kini menjadi sasaran pihak berkuasa.

Pada Disember 2017, seorang ahli perniagaan China telah dijatuhkan hukuman penjara 5 tahun apabila didapati bersalah kerana mengakses internet menggunakan VPN. Kes seperti ini adalah salah satu amaran kepada pengguna dan cara kerajaan untuk menyekat kebebasan rakyatnya bersuara di samping menyebarkan propaganda.

Bukan itu sahaja malah pihak kerajaan China juga membayar sebahagian orang untuk membanjiri internet dengan memuat naik status pro-kerajaan di media sosial dan memperkenalkan polis internet bagi melaporkan sebarang kritikan terhadap pihak kerajaan China.

China telah melaburkan berbillion ringgit dalam usaha mereka untuk menyebarkan propaganda di samping menaikkan semangat komunisma di kalangan rakyat mereka yang sangat banyak jumlahnya hingga mencecah hampir 1.4 billion orang itu.

Presiden Bashar al-Assad menjadi berkuasa di Syria berikutan kematian bapanya, iaitu seorang pemerintah yang kejam pada Jun 2000. Pada permulaan, harapan rakyat kepada bekas doktor mata itu amat tinggi agar kebebasan dan demokrasi dapat dijalankan.

Assad telah berjanji akan mengubahnya dan memberi kebenaran kepada akhbar bebas yang pertama di Syria untuk memulakan penerbitan. Dia juga telah menutup Penjara Mezzeh yang terkenal dan membebaskan ramai aktivis anti-kerajaan yang diseksa sebelum ini.

Namun, segalanya berubah selepas setahun. Mereka yang dibebaskan telah dipenjarakan semula, pembaharuan dibatalkan dan pihak berkuasa mempunyai hak untuk menangkap dan menyiksa sesiapa sahaja yang disyaki. Kebebasan bersuara juga terkubur bersama.

Apa yang lebih malang lagi, bukan hanya sekadar regim Bashar itu yang menyekat kebebasan bersuara dan menyebarkan propaganda sahaja, tetapi banyak media barat yang tidak jujur dalam melaporkan hal yang berlaku di Syria. Jutaan rakyatnya dibunuh dan jutaan lagi menjadi pelarian di negara-negara jiran.

Sejak penubuhan Korea Utara pada 1948, satu keluarga ini mempunyai kekuasaan mutlak dan mewarisinya dari bapa kepada anak seperti keturunan diraja. Terdapat harapan bahawa pemimpin ke-3 negera itu iaitu Kim Jong Un yang mendapat pendidikan di barat akan lebih terbuka berbanding bapa dan datuknya.

Dia sebaliknya meneruskan legasi keluarganya dengan membunuh pihak lawan dan terus mengugut Korea Selatan dan juga Amerika. Media Korea Utara terus memberi gambaran seolah-olah keluarga Kim ini adalah keturunan yang baik lagi bijaksana. Rakyat Korea Utara dibohongi bahawa mereka adalah negara yang paling kaya dan paling bernasib baik di dunia pada tahun 1960-an.

Apa yang lebih sukar lagi apabila keadaan ekonomi Korea Selatan menjadi antara terbaik dunia berbanding Korea Utara yang terus merudum sehingga menyaksikan lebih 3 juta rakyatnya mati kebuluran pada tahun 1990-an. Jika hal ini diketahui umum maka semakin sukar untuk keluarga Kim ini meneruskan kekuasaan mereka di Korea Utara.

Jadi keluarga ini mengambil pendekatan untuk menutup masyarakat mereka dengan menyekat informasi dari keluar atau masuk. Jika didapati mana-mana rakyat negara ini yang mendengar radio, menonton filem atau memiliki majalah serta buku dari negara luar, mereka akan ditangkap dan dihantar ke penjara Korea Utara yang terkenal dengan kekejamannya.

Penipuan dan penyebaran berita palsu berlaku dengan kerap pada skala harian seperti akaun Twitter kerajaan yang berfungsi sebagai suara keluarga Kim dan negara Komunis itu. Lebih malang lagi apabila ada media luar yang mengganggap berita dari akaun itu sebagai berita benar.


Apakah Maksud Kod Warna Pada Tiub Ubat Gigi?

Sehingga kini kami masih mendapat perkongsian daripada orang ramai berkenaan salah satu mitos konspirasi pengeluar ubat gigi yang paling popular. Kami pasti anda pun pernah terbaca berkenaan perkara melibatkan kod warna ubat gigi.'

Sekiranya anda memeriksa tiub ubat gigi anda, anda akan mendapati wujud kod warna dicetak, kebiasaannya pada bahagian hujung tiub. Kod warna ini pula boleh datang dengan pelbagai jenis, selalunya biru, hijau, merah dan juga hitam.

Ramai orang percaya kod itu sebenarnya merujuk kepada kandungan bahan ubat gigi yang dijual.

Contohnya kod biru mengandungi bahan asli dan perubatan, kod hijau menunjukkan ubat gigi itu diperbuat daripada bahan asli 100%, merah pula adalah gabungan bahan asli dan bahan kimia sementara hitam pula merujuk kepada ubat gigi 100% diperbuat daripada bahan kimia.

Mitos ini kerap kali disebarkan berikutan perasaan was-was yang datang pada kita sebagai pengguna. Lagipun, siapa yang tak suka berbincang tentang teori konspirasi, apatah lagi apabila melibatkan konspirasi syarikat-syarikat besar kan?

Perkara ini disebarkan tanpa kita mahu melakukan carian mudah untuk mendapatkan kesahihan tentang perkara tersebut, walhal telefon pintar kebiasaannya ada sahaja di sisi kita.

Mitos ini tidak benar sama sekali dan kod warna yang dicetak pada tiub ubat gigi sebenarnya langsung tidak berkait dengan kandungan bahan ubat gigi itu sendiri. Tetapi apa sebenarnya yang dimaksudkan dengan kod warna itu?

Kod itu sebenarnya adalah 'eye mark' atau 'colour marks' yang dicetak supaya pengesan sensor mampu mengetahui bahagian mana yang perlu dilipat atau digamkan, kerana asalnya tiub ubat gigi itu sebenarnya adalah satu salur silinder yang panjang.

Kod-kod warna itu dicetak ke atas tiub mengikut ukuran yang telah ditetapkan jadi mesin yang dikawal komputer dapat mengetahui di bahagian mana tperluakan dipotong untuk mendapat ukuran satu tiub ubat gigi yang betul.

Selepas ubat gigi diisikan ke dalam tiub itu, kod warna itu sekali lagi dikesan mesin untuk mengetahui bahagian hujung tiub yang perlu dilipat dan digamkan. Tanpa ada kod warna pada tiub, mesin tidak akan faham orientasi tiub ubat gigi semasa sedang dalam proses.

Selepas tiub ubat gigi disiapkan, kod warna itu membantu mengasingkan jenis-jenis ubat gigi mengikut perisa yang ada dan kod itu dibaca untuk memastikan tiub ubat gigi dapat dimasukkan ke dalam kotak yang betul.

Setiap ubat gigi kebiasaannya datang dengan lima kandungan asas yang sama.

Pertama -  bahan peluntur yang lembut bertugas untuk membuang kesan dan sisa makanan. Kedua, sejenis bahan bernama 'humectants' yang berfungsi mengekalkan kelembapan ubat gigi agar ubat gigi tidak kering. Ketiga - bahan pemekat yang berfungsi menstabilkan formula ubat gigi.

Bahan keempat adalah serbuk pencuci mirip sabun yang bertanggungjawab membersihkan gigi serta memudahkan ubat gigi merebak. Yang terakhir adalah bahan perasa tanpa gula yang memberikan rasa manis pada ubat gigi. Tahukah anda kenapa ubat gigi berbuih semasa kita menggunakannya? Itu adalah tindak balas di antara detergen yang ada dalam ubat gigi dan gigi kita.

Selain lima bahan asas itu, bahan-bahan lain yang ditambah bergantung kepada keperluan dan produk pengeluar. Ada yang menambah florida, ada yang menambah bahan pemutih dan ada yang menambah bahan mengurangkan sensitiviti bagi ubat gigi yang dilabelkan sesuai untuk gigi sensitif.

Dah jelas kan kod warna pada tiub tidak ada kaitan dengan kandungan ubat gigi itu?

Satu lagi perkara yang perlu anda ketahui, kod warna pada bungkusan ini bukan saja ada pada tiub ubat gigi. Sekiranya kita teliti banyak bungkusan di sekeliling kita, sebenarnya turut sama mempunyai kod warna dicetak pada permukaannya.

Pasti ada yang menganggap bungkusan keropok yang bertanda warna hitam sebenarnya menandakan bahagian yang lebih mudah dibuka, kan? Itu juga adalah kod warna pada bungkusan sebagai penanda di mana pembungkus keropok itu perlu dipotong oleh mesin.


Memahami Deja Vu Dan 4 Fenomena Otak Lain

Otak kita merupakan satu organ yang sangat kompleks dan kadangkala bertindak di luar kawalan kita, memberikan kita isyarat-isyarat yang sukar untuk kita fahami.

Boleh juga dikatakan sebagai 'kesilapan' pada otak dalam mentafsir, harus difahami yang isyarat-isyarat ini dianggap sebagai anomali kepada memori kita, sehingga menyebabkan kita merasakan sesuatu yang sukar untuk kita fahami sendiri.

Pasti anda pernah mendengar orang ramai menyebut perkataan 'deja vu'; tetapi apa sebenarnya fenomena tersebut? Apa pula lawannya? Adakah ada fenomena lain mirip seperti 'deja vu'? Kami cuba huraikan secara ringkas dalam artikel ini agar anda dapat memahami konsep anomali dalam otak yang boleh berlaku kepada setiap orang di antara kita.

Deja vu adalah perkataan Perancis yang membawa makna 'pernah dilalui' - adalah perasaan yang timbul seolah-olah kita pernah melalui satu situasi sama yang pernah berlaku sebelum itu, semasa kita melalui situasi itu dalam dunia nyata. 'Deja vu' bukanlah satu kebolehan seseorang mampu meramal masa depan, tetapi dianggap satu kecelaruan memori yang berlaku.

Setakat ini belum dapat dipastikan kenapa perkara ini berlaku tetapi penyelidik berpendapat deja vu berlaku disebabkan berlakunya pertindihan di antara cara otak kita menyimpan memori jangka panjang dan jangka pendek.

Ketika deja vu berlaku, secara teori otak kita telah pun menyimpan apa yang sedang kita lalui ke dalam memori, lebih pantas berbanding bahagian otak yang memproses kesedaran kita mampu memproses apa yang sedang kita lalui. Ini menyebabkan kita merasakan seolah-olah kita pernah melalui situasi tersebut.

Jamais vu pula membawa makna "tak pernah melalui" adalah fenomena yang berlawanan dengan deja vu. Sekiranya deja vu menjadikan kita rasa sesuatu situasi itu pernah dilalui sebelum ini, jamais vu pula menyebabkan kita seakan-akan lupa terhadap sesuatu yang telahpun kita lalui atau ketahui sebelum itu.

Jamais vu kebiasaannya berlaku melibatkan perkataan, orang atau tempat, di mana kita sepatutnya sudah mengetahui perkara tersebut kerana menjadi elemen lazim dalam hidup kita namun tidak dapat mengenali elemen itu buat sementara waktu.

Penyelidik berpendapat jamais vu berlaku kerana wujud kelambatan atau kelembapan pada otak untuk memproses perkara yang sepatutnya menjadi kebiasaan kita setiap hari, yang digelarkan 'brain fatigue' atau keletihan otak. Harus difahami jamais vu berbeza dengan tindakan kita terlupa sesuatu perkara, yang kerap berlaku pada kita.

Presque vu bermakna "samar-samar pernah dilalui" atau lebih kerap digelarkan sebagai 'the tip of the tongue phenomenon' berlaku apabila kita tahu sesuatu, tetapi kita tidak dapat mengingati sepenuhnya apa yang kita tahu.

Sebagai contoh, kita sebenarnya sudah tahu sesuatu nama tempat seperti nama kawasan rumah, tetapi apabila saat kita memerlukan maklumat tersebut otak kita hanya mampu mengeluarkan cebisan memori kita seperti huruf awalan atau sebutan awal nama tempat tersebut, tanpa kita mampu mengingati keseluruhan nama tempat itu.

Apabila itu berlaku, minda kita akan terus berusaha untuk mencari semula memori kita tersebut bagi melengkapkannya, sehingga mengganggu pemikiran kita. Hanya selepas berjaya mengingat atau dibantu untuk mengingat, barulah kita merasa lega kerana 'bebas' daripada berusaha untuk mengingat kembali.

Deja reve membawa maksud "pernah dimimpikan" merupakan satu keadaan unik di mana seseorang itu menyedari realiti yang sedang dia lalui, pernah berlaku dalam mimpinya sebelum itu.

Ini menyebabkan dalam minda individu itu terdetik yang dia pernah melihat situasi yang sama cuma dalam bentuk mimpi. Fenomena ini masih lagi dalam kajian dan penyelidik berpendapat kajian yang lebih mendalam mampu membantu kita memahami apakah rahsia di sebalik kejadian mimpi yang kerap kita alami.

Apa yang dapat kami kongsikan - setakat ini tidak ada lagi bukti saintifik yang meletakkan fenomena deja reve sama seperti mimpi yang menjadi kenyataan. Namun, bagi sesetengah pihak - mereka percaya sesetengah individu memang mempunyai kebolehan pra-kognitif yang memberikan mereka keupayaan melihat sesuatu lebih awal dalam mimpi. (rujukan)

Deja entendu adalah fenomena di mana seseorang itu merasakan dia pernah mendengar sesuatu sebelum itu, walaupun itu adalah kali pertama dia mendengar bunyi tersebut. Deja entendu membawa makna "pernah didengari."

Deja entendu kebiasaannya terjadi dengan lagu atau melodi, di mana kita mendengar lagu yang kita rasakan macam kenal tetapi kita langsung tak pernah mendengar lagu tersebut. Walaupun begitu, kita sendiri tidak dapat membuktikan pernah atau tidak kita mendengar bunyi tersebut sebelum ini disebabkan kita tidak pasti atau mungkin juga kita yang tersilap sangka.


Benarkah Minuman Probiotik Bermanfaat Kepada Tubuh Manusia?

Kita biasa mendengar iklan mengenai probiotik di kaca televisyen dan saluran radio. Probiotik diwar-warkan sebagai bakteria hidup atau bakteria baik yang penting untuk kesihatan usus. Ianya biasa diambil melalui pil, yogurt mahupun minuman.

Sesetengah orang mendakwa mendapat manfaat daripada pengambilan probiotik ini antaranya menyelesaikan masalah berkaitan usus dan juga alergik. Malah, pasaran untuk produk probiotik juga tersangatlah besar, iaitu sekitar $40 bilion setahun bagi tahun 2017 sahaja.

Di Malaysia pula, produk berkaitan probiotik dipelopori oleh minuman jenama Vitagen dan Yakult. Ianya sangat mudah didapati dihampir kesemua kedai runcit dan pasar raya. Harganya juga tidaklah terlalu mahal dan rasanya sangat digemari kanak-kanak.

Persoalannya, adakah pengambilan probiotik ini benar-benar memberi manfaat kepada manusia? Walaupun terdapat dakwaan bahawa pengambilan probiotik memberi manfaat kepada kumpulan individu tertentu, bukti saintifik mengenai manfaat probiotik kepada manusia masih lagi dalam kajian para saintis.

Benar, beberapa kajian sebelum ini pernah dilakukan terhadap probiotik dan ianya menunjukkan kesan yang positif. Walau bagaimanapun, terdapat beberapa sebab atau limitasi pada kajian yang dilakukan menyebabkan ianya tidak boleh diterima pakai sebagai bukti saintifik ianya akan memberi manfaat yang sama kepada manusia.

1. Pada tahun 2013, kajian yang dilakukan oleh California Institute of Technology menemui bahawa probiotik mampu mengurangkan tingkah-laku autisme (autism-like behaviors). Walau bagaimanapun, kajian tersebut dilakukan ke atas tikus makmal dan bukan manusia. Oleh itu, hasil daripada kajian tersebut tidak dapat membuktikan probiotik akan mempunyai kesan yang sama kepada manusia.

2. Pada tahun 2008, satu laporan yang dimuatkan dalam American Journal of Clinical Dermatology berjaya menunjukkan probiotik berupaya untuk mengubati penyakit atopic dermatitis atau dikenali juga sebagai eczema. Eczema adalah kondisi dimana kulit berwarna kemerah-merahan dan gatal.

Walau bagaimanpun, kajian tersebut hanya dibuat 3 orang wanita mengandung dan bayi mereka sahaja. Jumlah sampel yang sedikit ini tidak dapat memberi gambaran bahawa kesannya akan sama sekiranya dicuba pada orang yang lebih ramai. Malah, penulis laporan tersebut juga telah menulis konklusi bahawa disebabkan limitasi pada kajian tersebut, maka penggunaan probiotik bagi mengatasi masalah atau penyakit yang dinyatakan perlulah dilakukan secara berhati-hati.

3. Terdapat laporan kajian yang dikeluarkan pada tahun 2014 yang menunjukkan bahawa probiotik positif untuk merawat beberapa penyakit berkaitan usus seperti irritable bowel syndrome (IBS) atau diarrhea ( cirit-birit).

Menurut portal Scientific American, walaupun pelbagai kajian yang telah dilakukan menunjukkan probiotik positif untuk merawat pelbagai penyakit, tiada kajian yang menunjukkan pengambilan probiotik mampu memberi manfaat kepada orang yang sihat dan tidak mempunyai penyakit-penyakit tersebut.

Walaupun manfaat kepada probiotik kepada golongan yang sihat tidak dapat dibuktikan lagi melalui kajian saintifik, pakar bersetuju bahawa probiotik memberi manfaat kepada 3 golongan berikut:

1. Bayi pramatang - Kajian pada tahun 2017 pada 4500 bayi baru lahir di India mendapati bayi yang mengambil probiotik Lactobacillus plantarum mempunyai risiko lebih rendah untuk mendapat penyakit sepsis, sejenis penyakit yang boleh menyebabkan kerosakan pada organ dan membunuh 600,000 bayi setiap tahun. Daripada kajian tersebut, terdapat pengurangan kadar bayi yang mempunyai sepsis iaitu daripada 40% kepada hanya 5.4%.

2. Golongan yang mempunyai penyakit irritable bowel syndrome (IBS) - Organisasi International Foundation for Functional Gastrointestinal Disorders (IFFGD) menyatakan bahawa probiotik mampu memberi manfaat kepada mereka yang mempunyai IBS atau cirit-birit. Pernyataan ini disokong oleh beberapa kajian yang telah dilakukan.

3. Pesakit yang mengambil antibiotik - Antibiotik biasanya diambil untuk merawat beberapa jenis penyakit. Pengambilan antibiotik akan membunuh bakteria di usus, sama ada bakteria baik mahupun bakteria jahat. Selain itu, menurut statistik antibiotik juga boleh menyebabkan diarrhea (cirit-birit) kepada 1 per 3 golongan manusia. Beberapa kajian yang dilakukan menunjukkan bahawa pengambilan probiotik efektif untuk menghalang cirit-birit disebabkan penambilan antibiotik (antibiotic-associated diarrhea - AAD)

Mengapakah begitu sukar bagi ahli perubatan menentukan bahawa pengambilan probiotik boleh memberi manfaat kepada masalah atau penyakit tertentu? Kerana terdapat kira-kira 300 hingga 500 spesis bakteria yang terdapat dalam usus manusia dimana jumlah keseluruhan bakteria dalam usus manusia mungkin mencecah trilion.

Selain itu, setiap usus manusia adalah unik dan berbeza. Oleh itu, adalah sukar untuk membuat rumusan bahawa probiotik mampu merawat penyakit tertentu kerana setiap jenis probiotik mungkin hanya memberi kesan kepada bakteria tertentu sahaja.

Oleh sebab itulah, para doktor dan organisasi perubatan mengatakan bahawa probiotik bukanlah pengganti kepada ubat-ubatan. Sekiranya tidak pasti, dapatkan nasihat doktor. Lagipun pengambilan minuman probiotik secara kerap mungkin tidak bagus memandangkan kandungan gula yang tinggi dalam minuman yang dijual di pasaran.


Theybies - Budaya Pelik Masyarakat Barat Besarkan Anak Tanpa Jantina

Kita semua sudah tahu gerakan LGBT dan apa yang sedang mereka perjuangkan. Kita juga tahu tentang gerakan radikal mahu menyisihkan agama daripada kehidupan orang ramai agar lebih ramai 'freethinker' dilahirkan. Kita juga pasti pernah mendengar tentang kisah orang yang mahu hidup di luar norma kehidupan, seperti merasakan tidak ada keperluan untuk berkahwin dan mempunyai anak kerana lebih mementingkan kesenangan dunia.

Tetapi kami yakin anda pasti akan terkejut dengan trend baru masyarakat barat yang baru saja meletup bulan lalu iaitu 'theybies.' Apa itu 'theybies'? Gelengkanlah kepala anda dulu sebelum meneruskan pembacaan kerana itulah yang kami lakukan sepanjang menelaah tentang theybies ini.

'Theybies' adalah nama panggilan baru yang digunakan ramai ibu bapa di Amerika Syarikat dan beberapa negara lain untuk menggantikan perkataan 'babies.'

Kenapa ibu bapa di sana enggan memanggil anak-anak mereka dengan perkataan 'babies' lagi? Ini kerana mereka mahu membesarkan anak-anak mereka tanpa ada kekangan jantina dan membiarkan anak-anak mereka sendiri memutuskan jantina apa yang sesuai dengan mereka.

Dari segi bahasanya, pengamal trend baru ini mahu ibu bapa meninggalkan rujukan kepada anak-anak yang menunjukkan jantina, seperti he,she,her atau him dan menggantikannya dengan panggilan 'they.'

Sebagai contoh - sekiranya seorang pengamal 'theybies' mahu bercerita tentang anaknya kepada rakan, daripada berkata "she/he likes to eat" mereka akan berkata "they likes to eat" tanpa meletakkan jantina pada anak mereka dari segi bahasa, tak kiralah sama ada anak mereka mempunyai alat kelamin lelaki atau wanita.

Itu adalah penerangan ringkas berkenaan istilah yang mereka amalkan. Sekarang kita tengok pula apa perubahan yang ibu bapa 'theybies' perkenalkan pada anak-anak mereka.

Beberapa penyokong gerakan 'theybies' percaya ibu bapa tidak sepatutnya mengawal tingkah laku anak mereka sejak kecil, berdasarkan jantina kelahiran anak mereka. Ibu bapa 'theybies' percaya anak-anak patut diberikan kebebasan memilih sendiri jantina mereka pada umur tertentu dengan umur empat tahun dikatakan waktu terbaik untuk anak memilih jantina mereka.

Setiap anak 'theybies' dibenarkan hidup tanpa perlu mengikut stereotaip jantina dalam semua aspek, termasuklah pakaian, pemakanan, pertuturan, tingkah laku dan juga kemahiran sosial.

Jadi anak-anak 'theybies' dibenarkan bermain permainan anak patung walaupun mereka lelaki dan anak perempuan dibenarkan bermain permainan pistol dalam membentuk pemikiran kendiri anak itu, tanpa perlu ibu bapa campur tangan.

Pakaian anak-anak juga dibiarkan pada anak untuk membuat keputusan dengan si anak lelaki bebas untuk memakai pakaian seperti skirt dan baju gaun, begitu juga dengan anak perempuan.

Mereka percaya lama-kelamaan anak-anak akan mempunyai kecenderungan sendiri dan akan kekal dengan satu jenis jantina saja serta terus dibiarkan membesar mengikut jantina pilihan mereka sendiri.

Ibu bapa pengamal 'theybies' percaya anak akan membuat keputusan yang sepatutnya bergantung kepada perasaan, pemikiran dan logik sendiri dengan ibu bapa tidak mempunyai hak untuk menghalang atau menukar pilihan anak.

'Theybies' mula popular di kalangan orang awam selepas satu laporan dalam saluran berita FOX mendedahkan ideologi baru keibu-bapaan ini. Menurut aktivis 'theybies', Cathy Areu seorang penerbit dan aktivis berpegangan liberal tidak salah ibu bapa mahu melindungi atau merahsiakan jantina daripada pengetahuan anak-anak mereka.

Salah satu kisah 'theybies' paling awal didedahkan melibatkan seorang bayi bernama Storm, anak kepada pasangan Kathy Witterick dan David Stocker yang dilahirkan pada 2011 tanpa diisytiharkan jantinanya oleh kedua ibu bapanya. Keduanya memilih mahu membesarkan bayi mereka tanpa ada definisi seksualiti dan membiarkan Storm memilih sendiri jantinanya. Setelah terbongkar barulah disedari mereka turut sama menggunakan kaedah sama pada dua orang anaknya sebelum itu.

Kini sudah berumur 7 tahun pada tahun 2018, Storm membesar sebagai seorang budak perempuan serta membahasakan dirinya perempuan - walaupun realiti sebenarnya beliau adalah seorang kanak-kanak lelaki. Bagi keluarganya, konsep jantina yang mereka amalkan jauh berbeza serta sukar diterima berbanding amalan biasa, yang pasti tidak dapat diterima semua pihak.

Latar belakang David sebagai penyokong gerakan LGBT PRIDE dan Kathy yang bertugas sebagai pendidik serta aktivis sokongan transgender memberikan pengaruh besar kepada mereka dalam konsep membesarkan anak mereka.

Ketiga-tiga anak mereka, Jazz, Kio termasuklah Storm dibesarkan tanpa jantina dan dibenarkan untuk memilih jantina sendiri. Jazz, seorang budak lelaki memilih untuk menjadi wanita transgender dengan Kio memilih untuk tidak mempunyai jantina tetap.

David dan Kathy berpegang teguh yang jantina bukanlah satu perkara yang tetap, tetapi sebenarnya jatuh kepada satu spektrum merangkumi pelbagai jenis jantina seperti lelaki, perempuan, transgender, tidak tetap dan boleh berubah-ubah.

Bagi ibu bapa 'theybies,' sekiranya ditanya tentang anak-anak mereka apa jantinanya, jawapan mereka mudah - mereka kanak-kanak. Selagi anak-anak mereka tidak memilih jantina sendiri, ibu bapa theybies tidak akan menetapkan jantina pada anak-anak mereka.

Sekiranya anak mereka sudah memilih jantina dan kemudian memilih untuk berubah fikiran kemudian hari, itu juga tidak menjadi masalah. Semua keputusan itu terpulang kepada kemahuan anak itu sendiri.

Sakit leher kami menggelengkan kepala sepanjang menulis artikel ini dan membaca rujukan yang diperlukan. Harapan kami agar anasir seperti ini tidaklah diikuti ibu bapa di sini kerana jelas, tindakan ini sebenarnya merosakkan anak-anak itu sendiri. Sebagai ibu bapa, kita yang sepatutnya mencorakkan anak bukan anak mencorakkan diri sendiri sejak mula.


Kisah Sedih Lelaki Yang Hypoglycaemia Dibelasah Kerana Disangka Lalok Dadah

Masyarakat kita kini kelihatan tenat disebabkan sikap dan tindakan prejudis yang berleluasa. Kita sering kali hanya melihat sesuatu perkara itu daripada permukaan sahaja, dan terus membuat konklusi tidak menggunakan akal yang maras, tetapi lebih kepada amarah.

Ia ditambah pula dengan trend menularkan kisah atau video kejadian-kejadian yang tidak diketahui kesahihan ceritanya, membuatkan budaya berprasangka buruk ini menjadi lebih buruk.

Dan akhirnya, daripada prasangka, bertukar menjadi satu tragedi lebih buruk melibatkan keganasan fizikal gara-gara ingin menegakkan keadilan di tangan sendiri.

Perkara ini sangat membimbangkan dan menggambarkan betapa kita pada hari ini amat ketandusan moral.

iluminasi.com ingin kongsikan penulisan oleh Dr. Kamarul Ariffin yang mana telah mendapat kebenaran mengulang siar daripada beliau untuk manfaat orang ramai.

Tak tenang aku bila lihat cara masyarakat kita definisikan keadilan.

Bila kita terbaca di media sosial, ada kes individu mencuri sebab tak mampu belikan anak kecilnya susu, dan didenda penjara, kita semua kata pihak berkuasa zalim.

Tapi, bila ada kes kecurian berlaku di komuniti kita dan pelakunya tertangkap, apa yang lazimnya orang awam lakukan? Ya, ikat dan pukul sampai lunyai. Tak zalim ke begitu?

Aku pernah dapat satu kes, seorang pemandu van gesel kereta-kereta yang berhenti di hadapan sekolah untuk ambil anak-anak pulang sekolah. Kecoh lah jadinya.

Bila pemandu-pemandu kereta tu pergi tengok pemandu van tadi, didapati pemandu van tu lalok. Dia orang soal-soal pemandu van tu, tapi pemandu van tu membebel merapu dan sukar difahami.

Entah macam mana, ada seorang mula mengasari pemandu van, dan tak lama lepas tu dah jadi sesi belasah membelasah kerana orang anggap pemandu van tu lalok dadah.

Ada orang awam yang telefon polis, dan bila polis sampai, mereka panggil ambulans sebab pemandu van tu dah lunyai.

Okay, aku salah seorang petugas yang datang dengan ambulans tu. Mula-mula kami syak gegeran atau kecederaan otak menyebabkan dia lalok. Ada juga syak salah guna dadah, tapi kami periksa semua.

Didapati pemandu van tu hypoglycaemia (rendah paras gula dalam darah). Kami periksa tubuh pemandu van tu, dapati ada kesan-kesan indurasi pada perutnya. Itu kemungkinan tanda dia ada suntik insulin.

Segera kami beri air bergula melalui vena dan bawa ke hospital dengan segera. Hanya selepas beberapa jam dirawat dan dipantau kami dapat tahu cerita sebenar.

"Anak saya dekat mana?" soal pemandu van sebaik sahaja dia sedar.

Pemandu van tu adalah pesakit kencing manis, dia memang cucuk insulin untuk kawal paras gulanya.

30 minit lepas cucuk insulin, sepatutnya pesakit kena makan supaya paras gula tak jadi terlalu rendah, namun hari tu dia tak sempat nak makan sebab bergegas nak ambil anak dia di sekolah.

Sampai di hadapan sekolah, tiba-tiba dia rasa pening lalat, berpeluh-peluh, menggigil, bibir kering. Itu tanda-tanda hypoglycaemia. Kerana terlalu pening, dia tak boleh kawal van dan bergesel dengan kereta di tepi jalan.

Orang yang alami hypoglycaemia boleh jadi macam orang mabuk cakap merapu dan tak difahami. Ini kerana otak dia tak cukup gula. Kadang-kadang boleh pengsan terus.

Malangnya orang awam ingat dia lalok dadah. Habis kena pukul sebab kononnya telah membahayakan nyawa kanak-kanak sekolah. Padahal waktu itu budak sekolah belum. Keluar dari sekolah.

Di hospital kami kena rawat hypoglycaemia dia, serta kecederaan fizikal akibat dipukul beramai-ramai. Paling sebak, tak ada sesiapa antara kami di hospital tahu anak dia siapa ambil di sekolah. Kami minta bantuan polis pergi periksa di sekolah.

Sampai sekolah, polis jumpa anak pemandu van tu menangis di tepi jalan seorang diri. Tunggu bapanya tak sampai-sampai. Dia ingat bapa dia terlupa pasal dia. Hakikatnya bapa dia sedaya upaya tak nak lambat ambil dia, sehingga terlupa makan.

"Jangan beritahu anak saya, saya kena pukul" pinta pemandu van tu. Dia suruh beritahu anaknya dia cedera kerana kemalangan.

Kau orang bayangkanlah sendiri. Adil kah kita? Zalim tak kita?


Kisah Sedih Penghibur Jalanan Yang Sering Dipergunakan - Schlitzie

Mereka menggelarkannya sebagai "The Monkey Girl" dan "The Last of the Aztecs", apabila tidak memanggilnya dengan panggilan "budak bodoh" atau "makhluk aneh". ketika mereka tidak hanya merujuk kepadanya sebagai "pinhead" atau "aneh".

Dan jika tidak, penghibur terkenal ini hanya dikenali sebagai Schilitzie. Bukan sahaja nama sebenarnya tidak diketahui, malah segala mengenai kehidupannya di luar pertunjukan jalanan, tidak diketahui.

Sebaliknya, dunia mengingati Schilitzie disebabkan kecacatannya yang membuatkan membuatkan kepalanya berbentuk tidak normal, kecacatan yang membawa kepada kemahsyuran tetapi akhirnya berakhir dengan kisah sedih.

Tersangat sedikit diketahui mengenai kehidupan awal Schlitzie, kecuali kelahirannya iaitu pada tahun 1901, mungkin di Bronx, New York. Nama kelahirannya tidak pasti sama ada Simon Metz atau Shlitze Surtees atau bukan kedua-duanya.

Kekeliruan ini timbul kerana kehidupan awalnya yang mana dia dijaga oleh beberapa orang ibu bapa angkat yang berlainan.

Walaupun fakta-fakta ini agak kabur, namun diketahui bahawa Schlitzie dilahirkan dengan masalah kesihatan yand dikenali sebagai microcephaly.

Kecacatan ini membuatkan otak, tengkorak, dan badan menjadi kecil dan tidak berkembang sama ada ketika lahir atau disebabkan oleh beberapa faktor yang boleh mencetuskan keadaan tersebut selepas dilahirkan.

Dalam kes Schlitzie, dia mengalami masalah ini sejak dilahirkan dan ia menentukan gaya kehidupannya dari awal hingga akhir.

Masalah ini menjadikannya cacat tahap serius dalam kedua-dua segi fizikal dan mental. Walaupun telah dewasa, Schlitzie hanya mempunyai keupayaan mental sama taraf dengan kanak-kanak berusia 3 atau 4 tahun.

Dia juga hanya boleh bercakap dalam ayat atau frasa yang pendek. Dan sudah tentu, dia memiliki bentuk kepala yang dianggap aneh yang membawa kepada kerjayanya sebagai penghibur pentas seumur hidup.

Schlitzie menjana pendapatan dengan terlibat dalam hampir setiap sarkas utama awal abad ke-20, termasuk Sarkas Antarabangsa Dobritsch, Ringling Bros dan Barnum & Bailey Circus, Tom Mix Circus, dan Circus Clyde Beatty.

Dia menghabiskan banyak masa membuat persembahan sebagai perempuan di atas pentas walaupun dia adalah seorang lelaki. Oleh itu, dia sering berpakaian seperti perempuan.

Schlitzie dikatakan lebih suka dengan keadaan itu, kerana dengan memakai pakaian wanita memudahkan pengendalinya untuk menukarkan lampinya disebabkan masalah tidak boleh mengawal kencing.

Kemasyhuran Schlitzie benar-benar melonjak pada tahun 1932, ketika dia muncul dalam sebuah filem yang sangat terkenal bertajuk "Freaks".

Filem ini dikritik secara meluas kerana sangat seram dan menakutkan, melibatkan "orang aneh," termasuk satu adegan di mana seorang lelaki telah dikasi.

Filem itu juga diselar secara besar-besaran oleh akhbar, di mana The Hollywood Reporter memanggilnya sebagai "serangan keterlaluan terhadap perasaan, perasaan, otak dan perut penonton, serta diharamkan di beberapa buah bandar.

Malah, seorang wanita mengancam untuk menyaman MGM selepas mendakwa bahawa filem itu menyebabkan dia mengalami keguguran.

Akhirnya, MGM memutuskan untuk tidak meneruskan tayangan filem ini, namun  sebuah syarikat pertunjukan jalanan mendapat hak dan menayangkannya di seluruh negara.

Walaupun filem ini dikritik hebat, namun Schlitzie sering mencuri tumpuan. Klip di atas menunjukkan Schlitzie yang bertindak comel dan tidak bersalah, memaparkan sikap yang menjadikannya kegemaran di kalangan pelakon dan kru, dan seterusnya kepada penonton.

Tingkahlaku Schlitzie yang riang seperti kanak-kanak sama ada di atas pentas atau tidak membuatkan orang-orang di sekelilingnya terpesona.

Walaupun dia hampir tidak boleh bercakap, tidak dapat mengawal pundi kencingnya dan memakai gaun di mana-mana, Schlitzie menjadi bintang untuk seketika.

Dia tidak dapat dipisahkan daripada dunia pertunjukkan jalanan sehinggakan pada tahun 1936, seorang pelatih cimpanzi bernama George Surtees menjadi penjaganya yang sah.

George dilaporkan menyayangi dan menjaga Schlitzie seperti anaknya sebaik mungkin dan ia berlangsung sehinggalah kematian George pada tahun 1965.

Kemudian anak George yang tak mahu ada kena mengena dengan Schlitzie telah menghantarnya ke institusi mental di Los Angeles.

Schlitzie kemudian tinggal keseorangan dan kesedihan di hopital mental selama tiga tahun. Walaupun dia tidak pernah memiliki keluarga atau rumah, Schlitzie sangat sukakan sarkas dan berasa ia seperti rumahnya.

Secara kebetulan, seorang penghibur jalanan bernama Bill Unks ternampak dan mengenali Schlitzie ketika melakukan persembahan di hospital.

Dengan pantas Bill melobi pihak hospital untuk menjadikannya pengasuh Schlitzie. Pihak hospital membenarkan dan Schlitzie kemudian berada di bawah jagaan dan pulang ke kehidupan lamanya.

Schlitzie kemudian membuat beberapa persembahan dengan Sarkas Antarabangsa Dobritch sebelum bersara dan pulang Los Angeles.

Walaupun telah bersara, Schlitzie akan menghiburkan orang ramai ketika dia memberi makan kepada burung merpati dan itik di Taman MacArthur Park, sebelum akhirnya mati pada tahun 1971.

Sehingga ke saat akhir, Schlitzie tidak pernah mempunyai rumah atau kekayaan walaupun memiliki kemasyhuran. Malah, dia tidak mampu memiliki batu nisan yang baik.

Sehinggalah pada tahun 2007 apabila para peminatnya mengumpulkan wang dan membeli batu nisan hitam yang diletakkan di kuburnya di Los Angeles.

Ia merupakan satu tindakan bagi menghargai seorang lelaki yang memiliki keupayaan minda kanak-kanak tetapi memberikan impak kepada berjuta-juta orang sepanjang hayatnya.


5 Jenis Penyakit Pelik Yang Tiada Ubat Dan Tak Boleh Dirawat

Dalam dunia ni ada bermacam jenis penyakit, namun ada kalanya penyakit-penyakit yang menyerang manusia membawa masalah yang berlainan daripada penyakit-penyakit yang biasa kita dengar.

Tahukah anda, wujud beberapa jenis penyakit yang amat jarang berlaku tetapi sekiranya berlaku - tidak ada banyak jalan untuk merawatnya kerana pengetahuan manusia masih lagi terbatas walaupun pelbagai jenis kajian sudah pun dijalankan.

Berikut adalah lima jenis penyakit yang ganjil dan mengakibatkan kewujudan sindrom yang berbunyi pelik serta memerlukan rawatan yang luar biasa dalam mengawal kesannya.

Penyakit 'sleeping beauty' atau nama betulnya 'Kleine-Levin Syndrome' merupakan sejenis penyakit di mana seseorang itu akan mengalami kondisi yang dinamakan 'hipersomnia.' Sekiranya insomnia adalah kesukaran untuk tidur, hipersomnia pula menyebabkan sebaliknya - seseorang itu akan tidur dalam satu jangka masa yang sangat lama. Durasi tidurnya pula boleh jadi berhari-hari, berminggu malahan berbulan-bulan lamanya.

Menurut kajian, 70 peratus penghidap penyakit ini adalah kaum lelaki, dengan setiap tempoh tidur panjang berlaku bergantung kepada keadaan tertentu yang dikelaskan sebagai 'episod.' Setiap episod bermula dengan tidak menentu, dengan demam berpanjangan.

Pesakit akan menunjukkan sifat-sifat seperti kuat makan, gemar merengek seperti kanak-kanak, halusinasi dan pelbagai sifat abnormal lain sebelum tidur. Setakat ini tidak ada rawatan bagi pesakit yang mengalami masalah ini, namun penyelidik dapat mengenalpasti punca penyakit ini adalah disebabkan kegagalan bahagian hipotalamus dan talamus di otak untuk berfungsi dengan sempurna mengawal tabiat pemakanan dan tabiat rutin tidur.

Dalam filem 'The Curious Case of Benjamin Button,' aktor Brad Pitt mengalami sindrom di mana tubuhnya lama-kelamaan menjadi semakin muda namun sindrom Cutis-Laxa adalah penyakit di mana seseorang itu menjadi tua disebabkan kecacatan pada struktur kulitnya, yang menyebabkan kulitnya berkedut pada usia awal, Penyakit ini boleh juga berlaku pada individu sekecil bayi.

Sehingga kini tidak ada rawatan atau ubat yang mampu membantu merawat penyakit ini. Cutis-laxa berlaku disebabkan berlakunya kecacatan pada tisu penyambung kulit yang menyebabkan kulit individu tidak bernasib baik, tidak mempunyai keanjalan atau ketegangan yang sepatutnya.

Ini menyebabkan kulit seseorang kelihatan berlipat dan kelihatan 'meluruh'. Selain kulit, sindrom ini juga mampu menyerang jantung, salur darah, sendi dan paru-paru, menyebabkan masalah pada organ-organ ini. Dalam kebanyakan kes yang dikaji, cutis-laxa didapati merupakan penyakit yang diwarisi secara genetik.

Pada tahun 2008, seorang lelaki bernama Paul Karason dijemput menyertai salah satu segmen dalam rancangan popular Oprah. Paul mengalami masalah yang dikenali sebagai 'argyria', yang membuatkan kulitnya bertukar menjadi biru disebabkan berlakunya pengambilan bahan ubatan yang mengandungi unsur perak di dalamnya.

Argyria bukan saja mampu menukarkan kulit seseorang menjadi biru, malahan dalam kadar paling dahsyat menjadikan seseorang itu ungu atau kelabu. Sindrom ini boleh menyerang sebahagian kecil tubuh atau keseluruhan tubuh, menukarkan warna kulit menjadi biru sepenuhnya, bukan lagi kebiru-biruan tanpa boleh dirawat.

Paul tidak menyedari ubat yang dibancuhnya sendiri dengan campuran perak, garam dan air bagi merawat masalah sinusnya mampu mengubah warna kulitnya. Argyria juga mampu menyebabkan kerosakan pada buah pinggang serta hilang keupayaan untuk melihat dengan baik pada waktu malam. Paul meninggal dunia pada September 2013, akibat masalah jantung yang disahkan bukan disebabkan perubahan warna kulitnya.

Dikenali dengan nama sebenar Osteogenesis Imperfecta, sindrom 'tulang kaca' merupakan sejenis penyakit di mana seseorang itu mempunyai tulang yang mudah patah dengan mudah, tanpa sebarang sebab. Penyakit ini berlaku disebabkan daripada ketidakupayaan badan untuk menghasilkan tulang yang lebih kuat, kerana berlakunya kecacatan mutasi pada salah salah jenis kolagen dalam badan.

Dikenali sebagai satu kecatatan genetik yang diwarisi daripada genetik ibu bapa, sindrom tulang kaca ini kebiasaannya menyerang kanak-kanak. Penjagaan hidup mereka memang memerlukan tahap perlindungan yang amat tinggi kerana tahap sensitivit mereka kepada persekitaran.

Nama bagi penyakit ini sebenarnya adalah 'severe combined immunodeficiency disease' (SCID) namun kes seorang budak lelaki bernama David Vetter yang mengalami masalah ini pada tahun 1970-an, mempopularkan terma 'bubble boy'. David yang tidak bernasib baik, sepanjang hidupnya sebelum dia meninggal dunia terpaksa hidup dikurung dalam ruang yang dilindungi plastik khas yang menjadikan dia digelar 'bubble boy.'

SCID merupakan sejenis penyakit yang menyebabkan berlakunya mutasi genetik sehingga menyebabkan seseorang individu itu mempunyai beberapa jenis penyakit berbahaya serentak, menyebabkan dia tidak mempunyai sistem badan yang cukup kuat.

Dalam kes David, sejak lahir dia disahkan menghidap SCID dan ini menyebabkan tubuhnya amat lemah terhadap jangkitan kuman. Kedua ibu bapanya memilih untuk melindungi David dengan ruangan lapisan pelindung yang direka khas bagi mengelakkan jangkitan. Pihak NASA turut membina sejenis sut khas bagi memberikan dia kebebasan untuk berjalan ke mana-mana selepas dia mampu berjalan.

Usaha merawat penyakit ini masih berjalan selepas rawatan terapi genetik yang ditemui sebelum ini, didapati menyebabkan penyakit leukimia pada pesakit. Pemindahan sum-sum tulang pada tiga bulan pertama seseorang bayi perlu dilakukan secepat mungkin dalam usaha menangani SCID namun setakat ini belum ada ditemui penawar lain yang mampu merawat SCID dengan lebih efektif.

Usia David tidak panjang. Selepas ibu bapanya dikritik kerana sanggup mengurung anak mereka kerana terlalu takut dengan penyakit itu, kedua ibu bapanya memilih untuk mencuba pemindahan sum-sum tulang dari kakaknya. David meninggal 15 hari selepas pembedahan itu pada usia 12 tahun, kerana organ kakaknya mengandungi virus dorman yang gagal dikesan pihak perubatan.


10 Tasik Dan Kolam Paling Tinggi Di Dunia

Sebanyak 71% permukaan di bumi ini diliputi air. Jika membayangkan tentang jumlah air ini sudah pasti kita akan memikirkan air laut atau juga ais yang berada di kutub utara dan selatan. Namun tahukah anda terdapat beberapa sumber air di dunia ini yang berada tinggi di atas paras laut seperti contoh tasik di atas pergunungan Himalaya? Di dalam senarai ini kami ingin kongsikan bersama anda tentang 10 kolam atau tasik yang paling tinggi di dunia.

Kolam Damavand ini terletak di Gunung Damavand, sebuah gunung berapi yang dikatakan mempunyai kuasa mistik mengikut hikayat Parsi. Hikayat yang dipanggil Shahnameh itu memuatkan ribuan puisi yang ditulis Ferdowsi pada tahun 977-1010. Di dalam hikayat itu juga menyatakan gunung ini sebagai simbol kemerdekaan Parsi (Iran) dari sebarang penjajah.

Seorang penulis Persia terkenal Mohammad Taqi Bahar menggelarkan gunung ini sebagai “kubah dunia” di dalam hasil penulisannya. Kolam Damavand terletak 5,650 kaki di atas paras laut di kawah puncak gunung ini. Kolam ini sentiasa beku dan akan mencair pada musim panas dan membentuk sebuah kolam berair.

Tasik yang begitu indah ini terletak di sempadan negara Bolivia dan Chile. Tasik Poquentica ini terletak setinggi 5,750 meter di atas paras air laut di puncak gunung berapi yang tidak aktif. Ia selalunya beku dan sekelilingnya dipenuhi ais sepanjang tahun.

Salah seorang saintis bernama Nathalie Cabrol mengatakan tempat ini sebagai “Taman Tema Ahli Geologi”. Dia yang bersama pasukan saintis dari SETI Institute (pertubuhan non-profit yang mengkaji dan meneroka demi pengetahuan sains) telah meneroka tasik ini pada tahun 2005.

Mereka juga membuat ujikaji simulasi bagaimana berada di planet Marikh, sememangnya tempat ini terasa seperti bukan dari bumi seperti yang Cabrol nyatakan di dalam jurnalnya iaitu “Planet Earth has still a lot to teach us”. Kebanyakan tasik seperti ini sangat berbahaya untuk didatangi, namun bagi pasukan SETI ia adalah berbaloi dan menyumbang banyak informasi penting terhadap perkembangan sains.

Di kawasan pergunungan yang penuh misteri di Tibet, terdapat sebuah tasik iaitu Tasik Ridonglabo yang terletak setinggi 5,801 meter di atas paras laut dan ia terbentuk dari cairan glacier. Banyak tempat yang terjadi fenomena alam sebegini di Himalaya berpunca dari pemanasan global yang berlaku sekarang. Tasik ini terletak berhampiran puncak gunung Ridonglabo dan hanya 14km sahaja jarak dengan Gunung Everest.

Tiada sebarang rekod eksporasi dari barat tentang tasik ini. Ini kerana disukarkan lagi dengan permasalahan mendapatkan kebenaran dari kerajaan China dan Tibet, membuatkannya sedikit mustahil. Namun ada juga mereka yang berani menjejakkan kaki ke sana dan mengambil gambar tasik tersebut.

Salah satu lagi tasik gunung berapi dan tasik ini terletak di puncak Cerro Aguas Calientes di Antofagasta, salah satu daerah di Chile. Terdapat juga gunung berapi lain yang berdekatannya seperti Acamarachi, Lascar dan Chiliques yang pernah meletus ribuan tahun dahulu dan dikhuatiri akan meletus lagi.

Kolam Aguas Calientes ini mempunyai mikroorganisma yang hidup di dalamnya membuatkan airnya seperti cairan berwarna merah. Ia terletak pada ketinggian 5,831 meter di atas paras laut dan tidak seperti Ridonglabo, tempat ini menjadi tumpuan pendaki dan pengkaji. Tempat ini juga kadangkala dirujuk dengan nama Simbad.

Berbalik kepada sempadan Bolivia dan Chile semula. Salah satu gunung berapi di sini iaitu gunung Licancabur pernah diterokai oleh pasukan SETI dan di atasnya terletak sebuah tasik pada ketinggian 5,916 meter di atas paras laut. Gunung ini terletak betul-betul di atas sempadan kedua-dua negara ini akan tetapi tasik Licancabur ini berada di sebelah negara Chile, lebih kurang 1km dari sempadan.

Tasik ini agak besar berbanding dengan yang lain di dalam senarai ini dengan saiz 100m x 70m dan dengan 8 meter kedalaman airnya. Ia bukan sahaja menjadi tempat yang dijelajah saintis malah sepasukan penyelam juga pernah menyelam di sini bagi mendapatkan rekod selaman skuba paling tinggi di dunia.

Tasik ini juga dipercayai sebagai tempat suci oleh suku kaum Inca yang mendiami daerah berdekatan namun setakat ini belum ada sebarang penemuan besar di sini oleh saintis.

Salah satu jiran gunung berapi Cerro Aguas Calientes di Chile iaitu Gunung Acamarachi juga mempunyai kolam kawahnya tersendiri di puncak teratas. Walaupun saiznya tidaklah begitu besar namun ketinggiannya pada 5,990 meter dari paras laut sangat mengagumkan.

Dengan kedudukan pada sudut 45 darjah mengikut permukaan gunung, kolam ini pernah diramalkan akan pupus kerana tiadanya aktiviti gunung berapi untuk jangka masa yang begitu lama.

Walaupun begitu ia masih bertahan sehingga kini dan kecerunan kolam ini menjadi tumpuan para pendaki pakar dan berpengalaman. Banyak gambar kolam telah iambil oleh para pendaki. Para arkeologi juga menjumpai beberapa artifak kaum Inca di sana dan percaya kolam kecil ini pernah menjadi tapak suci bagi kaum pribumi itu di sini. Barangan artifak itu kini dipamerkan di Muzium Arkeologi R.P. Gustave Le Paige.

Salah satu lagi tasik di Tibet dan tasik ini merupakan tasik bermusim di mana ianya terbentuk apabila salji mula mencair. Tasik ini diberi nama sempena Glacier East Rongbuk (salah satu glacier yang menyumbang kepada air tasik ini).

Graham Hoyland ialah pengembara yang menjumpai tasik ini semasa misi jelajahnya di Himalaya. Semasa itu dia sedang mengembara bersama tentera tempatan dan hampir berlaku kejadian yang tidak diingini.

Hoyland memberitahu BBC bahawa dia berbincang dengan tentera untuk mendapatkan bahan letupan dari kampung berdekatan untuk meletupkan apa yang dilihatnya sebagai satu halangan pengembaraannya.

Walau bagaimanapun niatnya dihalang oleh campur tangan orang berpengaruh di kampung itu tidak membenarkan dia mengambil bahan letupan. Jika tidak tasik ke-4 tertinggi di dunia ini pasti mengalami kerosakan kekal.

Changtse Glacier ini juga turut membentuk sebuah kolam apabila mencair. Kolam Changtse ini terletak pada ketinggian 6,216 meter dari paras air laut. Cuma sedikit sahaja yang kita ketahui mengenai tasik yang berkeluasan 180 meter kali 230 meter ini.

Puncak gunung Changtse ini bersambungan dengan Gunung Everest dan pernah dijelajah oleh George Mallory pada tahun 1924 dan tidak pernah kembali lagi apabila terkorban semasa misi beliau. Tidak dapat dipastikan dengan tepat oleh saintis mengenai kandungan di dalam tasik ini yang datang akibat cairan ais glacier ini.

Pada tempat ke-2 ialah tasik yang paling tinggi di pergunungan Himalaya. Kolam Laghba di Tibet ini terletak pada ketinggian 6,358 meter dari aras laut berhampiran cerunan di Gunung Everest dan lebih kurang 6km dari utara puncak gunung itu.

Tasik ini juga belum dikaji dengan mendalam dan masih banyak yang tidak diketahui, akan tetapi keluasan tasik ini diukur sepanjang 180 meter kali 50 meter. Mungkin pada masa hadapan saintis akan memulakan ekspidisi mengkaji di sini.

Sekarang tibalah masanya untuk sumber air yang paling tinggi di dunia. Terletak pada ketinggian yang mengagumkan iaitu 6,390 meter dari paras air laut. Tasik ini agak kecil dengan ukur keliling sepanjang 100 meter dan mempunyai kedalaman 10 meter.

Tasik kecil ini juga tidak mempunyai nama dan hanya menggunakan nama gunung berapi tempat tasik ini terletak iaitu Ojos del Salado yang membawa maksud “Mata kepada Air Masin”.

Gunung berapi ini merupakan gunung berapi yang paling tinggi di dunia. Puncak gunung ini terletak di atas sempadan Argentina dan Chile dan kamu boleh mendakinya dari kedua-dua negara. Namun pendakian di sebelah Chile akan menjadi lebih mudah berbanding Argentina dari segi kemudahan dan keselamatan.


Sejarah Pedang Legenda Jepun Yang Hilang Tidak Ditemui - Honjo Masamune

Masyarakat Jepun sejak zaman dahulu lagi cukup berbangga dengan kemahiran mereka mencipta peralatan senjata yang bukan saja mampu berfungsi dengan baik, malahan mempunyai seni reka yang tiada tolok bandingnya.

Dikenali dengan nama 'katana', sejarah Jepun merekodkan kewujudan seorang pembuat katana terkenal bernama Goro Nyudo Masamune, seorang tukang besi berkemahiran tinggi mampu menghasilkan pedang yang dipercayai terbaik ketika zamannya.

Masamune hidup pada abad ke 14, semasa zaman kegemilangan penempaan pedang di Jepun yang dikenali sebagai 'Zaman Kamakura.' Ketika itu Jepun diperintah oleh pemerintahan berbentuk shogun, dibantu tentera pahlawan yang kita kenali sebagai 'samurai'. Hasil kerja Masamune yang terbaik dikenali dengan nama Honjo Masamune, sebilah pedang yang dikatakan tidak mampu dilihat apabila diayunkan kerana kualiti pembuatannya yang terlalu tinggi.

Sejarah pedang 'Honjo Masamune' bermula selepas Masamune menyerahkannya kepada pemerintah tertinggi shogun Tokugawa sebagai simbol kerajaan Jepun ketika itu. Pedang itu berpindah tangan mengikut sistem kerajaan sebelum sampai ke tangan seorang pahlawan bernama Umanosuke pada zaman Edo Jepun, sekitar abad ke 16.

Dalam satu peperangan, Umanosuke terpaksa berhadapan dengan pasukan samurai yang diketuai Uesugi Kenshin yang mempunyai seorang jeneral handalan bernama Honjo Shigenaga.

Pertarungan di antara Shigenaga dengan Umanosuke tercetus. Umanosuke yang ketika itu sudah pun memancung kepala beberapa orang lawan dalam pertempuran lain, gagal membunuh Shigenaga dengan pedang Masamune yang diwarisinya disebabkan kondisi pedang Masamune yang telah terjejas.

Walaupun berjaya menetak topi pelindung kepala Shigenaga sehingga putus dua dan mengakibatkan kecederaan teruk pada bahagian kepala Shigenaga, Umanosuke gagal memutuskan nyawa Honjo menyebabkan akhirnya Shigenaga berjaya mengambil peluang menewaskannya.

Mengetahui keistimewaan pedang itu, Shigenaga mengambilnya sebagai harta rampasan perang . Nama Honjo Shigenaga mula terkenal sebagai pemilik pedang legenda Masamune itu, menjadikan pedang itu dikenali dengan nama 'Honjo Masamune.'

Bekerja sebagai seorang jeneral perang memerlukan pengorbanan peribadi yang agak besar pada zaman tersebut. Tidak hairanlah Shigenaga turut sama terpaksa berkorban harta bergolok gadai bagi memenuhi arahan ketua beliau, Uesugi Kenshin. Semasa era yang dinamakan Bunroku daripada Disember 1592 sehingga Oktober 1596, Uesugi Kenshin mengarahkan Shigenaga melindungi Istana Fushimi daripada serangan.

Kos yang tinggi yang digunakan bagi menyara pasukan keselamatan serta kos sara hidup petugas yang bekerja di bawahnya. Harta dan kemampuan kewangan Shigenaga menyusut sedikit demi sedikit sehinggakan Shigenaga kehabisan dana.

Tidak ada jalan lain, Shigenaga mengambil keputusan menjual pedang legenda itu kepada Toyotomi Hidegutsu, anak buah tokoh besar Jepun ketika itu iaitu Toyotomi Hideyoshi yang berjaya menyatukan Jepun serta membawa kepada keamanan kepada negara mereka.

Dengan harga 13 keping wang emas besar (matawang mereka ketika itu) Honjo Masamune bertukar tangan kepada keluarga Toyotomi.

Honjo Masamune terus dimiliki individu-individu berpengaruh dalam masyarakat Jepun, berikutan kedudukan serta sejarah pedang tersebut yang sangat dihargai masyarakat mereka kerana ditempa oleh Goro Masamune.

Selepas dijual kepada Toyotomi Hidegutsu, pedang Honjo Masamune akhirnya kembali menjadi harta warisan keluarga Tokugawa setelah berpindah tangan kepada Tokugawa Ieyasu, pada awal abad ke 17.

Pada tahun 1939, selepas pedang itu diwarisi beberapa generasi pemimpin keluarga Tokugawa, kerajaan Jepun meletakkan Honjo Masamune senarai harta warisan Jepun paling berharga dan mengikritafnya sebagai salah satu harta warisan negara.

Tokugawa Iemasa menjadi pemilik terakhirnya sehinggalah tamat perang dunia kedua sebelum Jepun dijajah oleh Amerika Syarikat. Kemasukan Amerika Syarikat ke Jepun mengubah sistem masyarakat Jepun, dengan pengenalan sekatan pembuatan pedang diperkenalkan sebagai undang-undang masyarakat mereka, melainkan dengan permit kebenaran khas dikeluarkan.

Kesemua pedang yang sudah siap ditempa dan diwarisi zaman berzaman pula disita daripada terus dimiliki orang awam. Honjo Masamune tidak terkecuali.

Bagi menunjukkan contoh kepada masyarakat Jepun ketika itu, Tokugawa Iemasa bersetuju memberikan kerjasama mereka pada kerajaan Jepun di bawah perintah Amerika Syarikat. Keluarga Tokugawa bersetuju menyerahkan Honjo Masamune dan 14 bilah katana milik mereka kepada pasukan polis Amerika Syarikat yang bertugas di daerah Mejiro pada Disember 1945.

Pasukan polis yang bertugas menyerahkan katana-katana yang dirampas kepada petugas bernama Sarjan Coldy Bilmore, seorang anggota tentera AFWESPAC atau 'US Army Forces, Western Pacific' yang ditugaskan untuk mengumpulkan kesemua aset yang disita ketika itu.

Siasatan mendapati tidak wujud sebarang rekod berlakunya penyerahan aset-aset tersebut secara rasmi. Tidak lama selepas penyerahan itu, kerajaan Amerika Syarikat membenarkan keluarga pemerintah Jepun menyimpan semula katana untuk tujuan peribadi. Namun keluarga Tokugawa hanya berjaya mendapat balik beberapa bilah katana mereka yang disita.

Honjo Masamune, pedang katana terbaik pernah dibuat dalam sejarah masyarakat Jepun oleh penempa pedang ternama Goro Masamune, masih lagi hilang tidak diketahui di mana diamnya - menyimpan ketajaman dan ketepatan yang tiada tolok bandingnya.


Kisah 'Druglord' Indonesia Yang Akhirnya Bertaubat - Freddy Budiman

Penyalahgunaan dadah atau tindakan mengedar dadah tidak pernah membawa kebaikan, tetapi sebaliknya. Setiap yang terlibat dengannya pasti akan menghadapi kehancuran.

Dan jika Colombia mempunyai lagenda raja dadah dunia iaitu Pablo Escobar, Indonesia juga mempunyai rakan sejawatan, dikenali sebagai Freddy Budiman.

Freddy Budiman telah menceburkan diri dalam dunia dadah sejak berusia belasan tahun.

Ketika masih bersekolah mengenah di Surabaya, Freddi telah mencuba hampir semua jenis dadah bermula dari heroin, ecstasy hinggalah ke syabu.

Setelah bertahun-tahun berhubung dengan pengedar dadah, Freddy kadang-kala diminta untuk menjadi penghantar atau menemani pengedar untuk berjumpa dengan seorang pengedar yang lebih besar di Jakarta.

Karier Freddy di ibu kota bermula selepas menamatkan sekolah menengah dan menemui rakannya yang juga merupakan seorang pengedar dadah.

Di usia semuda 20 tahun, Freddy sudah mengenali pengedar dadah besar yang memiliki kelab malam di bandar. Malah, dia juga mengenali mafia dadah.

Menggunakan segala pengalamannya dalam dunia serba hitam ini, Freddy dengan pantas membina rangkaiannya di China dan Belanda.

Keluarga Freddy Budiman dikenali oleh jirannya sebagai orang yang mempunyai personaliti yang sopan dan baik.

Menurut sumber, Freddy berasal dari keluarga perniagaan di mana bapanya adalah peniaga yang berjaya. Freddy digambarkan oleh kenalan sebagai seorang yang ramah dan pandai bersosial.

Malah, menurut kenalannya, dia kerap membantu orang yang dalam kesusahan dengan memberikan wang dan makanan. Apabila ditanya, dia hanya menjawab dia sentiasa mempunyai rezeki.

Freddy telah direkodkan pernah dipenjarakan di Penjara Cipinang pada tahun 1997 kerana ke dadah. Tidak serik, dia ditangkap semula selepas itu kerana kes dadah.

Pada tahun 2009, Freddy dijatuhkan hukuman penjara 3 tahun 4 bulan kerana memiliki 500 gram methamphetamine. Selepas dibebaskan, Freddy kembali bertindak sebagai pengedar dadah.

Namun, dia sekali lagi ditangkap oleh pihak berkuasa pada tahun 2011 apabila kereta miliknya diperiksa dan menemukan sejumlah barang bukti berupa 300 gram heroin, 27 gram sabu, dan 450 gram bahan pembuat ecstasy.

Di dalam penjara, Freddy mempunyai pengaruh yang besar. Media melaporkan bahawa di Penjara Batu di Nusakambangan, dia ditempatkan di bilik khusus yang lebih besar daripada bilik banduan lain.

Selain itu, dia juga boleh berhubung dengan dunia luar dengan dibenarkan membawa TV dan telefon bimbit.

Walaupun dipenjara, ia tidak menghalang Freddy untuk meneruskan perniagaan haramnya.

Baru setahun berada di sebalik jeriji besi di Penjara Cipinang, Freddy telah mengatur penyeludupan 1.4 juta pil ecstacy dari China dan 400,000 ecstasy dari Belanda.

Kes penyeludupan yang dianggap paling besar dalam tempoh 10 tahun ketika itu berjaya dihidup pihak berkuasa.

Dan dengan itu, Majlis hakim Pengadilan Negeri Jakarta Barat telah menjatuhkan hukuman mati kepada Freddy Budiman pada Julai 2013.

Freddy kemudiannya dpindahkan daripada Penjara Cipinang ke Nusakambangan, namun ia tidak membantutkan perniagaannya.

Sebelum dipindahkan, Freddy sempat memberikan alat-alat pembuat dadah kepada seorang banduan yang bernama Tjejep Setiawan.

Menurut Tjejep, sehari selepas pemindahan Freddy, segala alatan tersebut dipindahkan ke bengkel pertukangan di Gedung Balai Latihan Kerja Penjara Cipinang.

Dan pemeriksaan yang dilakukan oleh pihak berkuasa membuahkan hasil apabila mereka menemui loji penghasilan dadah di dalam penjara.

Selain menemukan alat pembuat syabu, pemeriksaan tersebut juga menemui sebuah balang yang mengandungi fosforus merah, alatan mencetak, tin berisi cecair putih, buku catatan, telefon bimbit dan beberapa paket syabu.

Freddy kemudiannya dibawa ke Jakarta untuk disiasat berkenaan kes ini. Akhirnya, pihak berkuasa mendapati bahawa semua peralatan tersebut dibawa masuk oleh Freddy ketika dipenjara di Penjara Cipinang.

Dia juga telah menjadikan beberapa orang banduan sebagai pekerja dan mengambil kesempatan daripada beberapa pengawal sebagai penghantar dadah.

Selama Freddy dipenjarakan, dia dilaporkan sering berhubungan dengan wanita-wanita cantik termasuklah model. Bukan hanya bercinta, Freddy pernah didedahkan mengadakan hubungan intim di dalam sebuah bilik khas di penjara.

Antara nama-nama yang didedahkan termasuklah penyanyi dan model, seperti Anggita Sari dan Vanny Rossyane.

Dalam satu temubual, Vanny memberitahu bahawa mereka diberikan sebuah bilik khas yang mewah di dalam penjara untuk melakukan hubungan terlarang itu.

Malah, mereka juga menyalahgunakan dadah ketika berada di bilik khas itu. Vanny menuduh Anggita sebagai individu yang membuatkan hubungannya dengan Freddy retak, membuatkan kedua-duanya bermusuhan.

Sejahat mana pun hati manusia, akan bertaubat lah dia jika diberikan hidayah Allah. Freddy Budiman akhirnya mula menampakkan perubahan dalam diri.

Di hujung nyawanya, Freddy dilaporkan telah mula bertaubat. Ketua Penjara Batu Nusakambangan memberitahu bahawa Freddy membaca Al-Quran dengan begitu banyak sehingga khatam 10 kali pada bulan Ramadhan tahun 2016.

Dan pada hari Jumaat, tanggal 29 Julai 2016 bersamaan, Freddy Budiman menemui ajalnya di Penjara Nusakambangan Cilacap, Jawa Tengah dengan ditembak sebanyak dua kali.

Freddy dilaporkan bertakbir sebelum hukuman dijalankan. Freddy juga meninggalkan pesanan kepada masyarakat:

“Pesan saya kepada orang-orang (yang terlibat) dengan dadah, sudah sampai masanya untuk bertaubat. Dadah tidak ada hasilnya. Ke mana pun usaha yang dilakukan, pasti akan tertangkap,".

Dan walaupun pernah bergelar pengedar dadah berkelas atasan, Freddy ingin anak-anaknya untuk menjadi orang yang soleh iaitu ulama.


Lucid Dream: Mimpi Sedar Yang Boleh Anda Kawal

Anda berada di suatu tempat yang asing, tiba-tiba muncul orang yang anda kenal. Perasaan ini membuatkan anda berasa pelik dan janggal. Ketika itulah anda sedar bahawa anda sedang bermimpi. Jangan khuatir, fenomena anda menyedari sedang bermimpi ini sebenarnya adalah perkara biasa yang dipanggil 'lucid dreaming' atau mimpi sedar.

Perkataan 'lucid' ini bermaksud 'jelas'. Namun begitu, 'lucid dreaming' ini lebih dari sekadar mengalami mimpi yang jelas. Untuk mempunyai 'lucid dream', anda perlu menyedari bahawa ia adalah sebuah mimpi ketika anda sedang benar-benar bermimpi.

Ramai orang tertarik dengan 'lucid dreaming' ini adalah kerana mereka boleh melakukan apa yang mustahil dilakukan di dunia realiti seperti memakan api atau terbang ke arah matahari.

Namun, semakin ramai mereka yang berpengalaman dalam hal ini menyedari faedah dari mimpi sedar ini. Mereka menggunakannya untuk menjelajah lebih jauh lagi had dan kemampuan diri.

Pada tahun 1968, seorang penyelidik bernama Celia Green telah menganalisis perkara ini dan mendapati mimpi sedar ini sebenarnya berlainan dari mimpi biasa dan ia berkait dengan tidur REM (rapid eye movement). Manusia mempunyai 4 peringkat tidur iaitu tidur yang tidak lena, tidur biasa, tidur nyenyak dan tidur REM.

Di dalam peringkat tidur REM, denyutan jantung, pernafasan dan pergerakan bola mata menjadi lebih cepat. Pada peringkat ini jugalah kita bermimipi dan berkemungkinan terjadinya mimpi sedar. Tidak seperti mimpi biasa, mimpi sedar ini kita boleh mengawal dan melakukan apa sahaja yang kita ingini.

Kesimpulan seorang pengkaji bernama Keith Hearn telah disahkan oleh seorang ahli psikologi Amerika iaitu Stephen LaBerge, yang mengatakan mereka yang bermimpi sedar ini boleh memberi isyarat menggunakan pergerakan mata ketika berada di dalam tidur.

Walaupun terdapat banyak teori mengatakan mimpi sedar ini mempunyai beberapa kesan sampingan seperti kelumpuhan dalam tidur, mengalami mimpi buruk yang lebih teruk atau tidak dapat membezakan antara mimpi dan realiti.

Namun, keadaan ini terjadi apabila tiada persediaan yang cukup untuk melakukan mimpi sedar ini. Ia sebenarnya sangat selamat. Kelumpuhan dalam tidur adalah perkara biasa apabila seseorang itu memasuki peringkat tidur REM.

Terdapat pakar terapi yang menggunakan kaedah mimpi sedar ini ke atas pesakit untuk mengatasi trauma, meningkatkan kepercayaan diri, mengenali potensi diri dan pelbagai faedah lain.

Walaupun dalam kebanyakan kes mimpi sedar ini terjadi tanpa disengajakan, para pengkaji telah menemui beberapa teknik untuk memicu mimpi sedar. Salah satunya ialah membuat persediaan sebelum anda tidur seperti memikirkan apa yang anda mahu mimpikan, tempat manakah yang anda ingin pergi atau masalah apa yang ingin anda selesaikan.

Anda juga harus memberi tumpuan kepada perincian mimpi anda itu. Apabila terdapat sesuatu yang tidak kena, itu akan menjadi bayangan bahawa anda sedang bermimpi. Selagi anda tidak menyedari anda sedang bermimpi kemungkinan untuk mengawal mimpi itu adalah sangat tipis.

Proses ini disebut sebagai prediterminasi dan harus dilatih berulang kali dalam jangka masa panjang. Anda juga boleh menulis jurnal mimpi selepas sahaja anda bangun dan simpan berdekatan tempat anda tidur agar mudah mengingati apa yang anda mimpikan. Anda juga perlu mengingatkan diri anda bahawa anda akan sedar ini adalah satu mimpi setiap kali sebelum tidur.


6 Ciptaan Hebat Yang Terhasil Dari Buah Fikiran Kanak-Kanak

Zaman kanak-kanak merupakan zaman yang indah. Tiada masalah yang perlu difikirkan dan hanya perlu berseronok. Pada ketika ini, ibu bapa memainkan peranan penting untuk membina pemikiran kreativiti kanak-kanak.

Untuk sesuatu ciptaan atau inovasi baru, kebiasaannya ia dicipta oleh orang dewasa. Walau bagaimanapun, terdapat juga beberapa ciptaan yang dikreditkan kepada kanak-kanak sebagai penciptanya.

Pada musim panas tahun 1922, seorang kanak-kanak, Ralph Samuelson sedang menikmati percutian bersama keluarganya di Lake City, Minnesota. Beliau dan adiknya tertanya-tanya mengapakah tiada orang yang bermain ski di atas air, sama seperti bermain ski di atas salji.

Pada awalnya, beliau hanya menggunakan peralatan ski biasa. Beliau dapati ianya tidak sesuai digunakan di air dan mula melakukan beberapa perubahan padanya. Akhirnya, setelah beberapa kali percubaan, beliau dapati cara yang betul untuk bermain ski di atas air adalah posisi badannya perlulah condong ke belakang dan bahagian depan papan ski perlulah diangkat sedikit.

Malangnya, walaupun Ralph Samuelson dan adiknya yang mencipta permainan ini, mereka tidak pernah memfailkan paten ke atasnya. Walau bagaimanapun, organisasi US Water Ski Foundation telah memberikan kredit kepada dua kanak-kanak ini sebagai pencipta kepada permainan sukan ini.

Sekiranya anda hidup di kawasan beriklim sejuk, apabila suhu mencecah bawah takat beku biasanya penutup telinga atau earmuff akan digunakan untuk melindungi bahagian telinga daripada terlampau sejuk. Sekiranya tidak ditutup, telinga anda mungkin kebas.

Setelah dibuang sekolah pada tahun 1873, Chester Greenword telah mencipta earmuff yang masih lagi digunakan pada masa kini. Gemar bermain ice skating, beliau seringkali menghadapi masalah untuk menutup telinganya daripada kebas kerana kesejukan.

Pada mulanya, beliau menutup telinganya dengan kain. Malangnya ia tidak begitu selesa. Lalu, menggunakan wayar terpakai, beliau telah membuat dua bulatan yang lebih besar daripada telinganya. Kemudian, beliau meminta neneknya menjahit lapisan kulit pada wayar tersebut. Maka, lahirlah earmuff.

Setelah menamatkan persekolahan pada tahun 1930, George Nissen yang merupakan seorang ahli gimnastik telah mendapat idea untuk mencipta trampolin setelah menyaksikan pertunjukan sarkas di tempatnya. Dalam pertunjukan tersebut, beliau dapati terdapat jaringan keselamatan yang memastikan ahli pertunjukan sarkas agar tidak jatuh ke tanah.

Lalu, beliau telah melakukan pelbagai eksperimen dengan pelbagai bahan untuk memastikan trampolin ciptaannya mampu memberi kesan lantunan yang lebih tinggi. Beberapa tahun kemudian, beliau berjaya mencipta prototaip trampolin yang pertama. Malah, menyedari akan minat orang ramai terhadap trampolin ciptaannya beliau mula mendaftarkan tanda dagang untuk perkataan "trampoline" dan produk tersebut.

Ketika berusia 3 tahun, Louis Braille telah kehilangan penglihatannya setelah terlibat dalam satu kemalangan. Beliau bernasib baik kerana di sekolah tempatnya belajar, beliau diajar membaca melalui tulisan yang mempunyai garisan timbul yang dapat dirasa oleh tangannya.

Walau bagaimanapun, buku yang digunakan untuk pembelajaran di sekolahnya terlampau besar dan mahal. Beliau juga dapati tulisan tersebut mungkin kurang efektif lagi bagi golongan yang mempunyai masalah penglihatan sepertinya. Lalu, beliau mencipta kumpulan abjadnya sendiri yang terdiri daripada susunan 6 titik.

Ketika berusia 15 tahun, dengan bantuan alatan pertukangan daripada bapanya, beliau mula menghasilkan sistem tulisan ini dengan membuat lekukan titik-titik bagi mewakili setiap abjad. Sistem tulisan Braille ini kini digunakan secara rasmi sebagai sistem tulisan untuk golongan yang mempunyai masalah penglihatan.

Siapa yang tidak pernah makan aiskrim? Tahukah anda, aiskrim atau popsicle sebenarnya dicipta oleh seorang kanak-kanak bernama Frank Epperson. Menariknya, ia tercipta tanpa tidak sengaja apabila beliau terlupa untuk menutup bekas yang mengandungi acuan minuman manis di luar rumahnya.

Kebetulan pada ketika itu musim sejuk maka keesokan harinya beliau dapati minumannya itu telah sejuk membeku. Lalu beliau mengeluarkannya daripada bekas dan menggemarinya. Beliau telah memfailkan paten untuk popsicle dengan menggunakan nama "Eppsicle" sempena namanya.

Sewaktu kecil, antara mainan yang digemari ramai kanak-kanak adalah toy truck. Tahukah anda, permainan ini juga sebenarnya merupakan idea daripada seorang kanak-kanak? Pada tahun 1963, seorang kanak-kanak bernama Robert Patch telah melukis ideanya di atas kertas mengenai pembinaan sebuah permainan kereta yang boleh dipasang dan dibuka.

Bongkahan kayu tersebut juga boleh disusun untuk menghasilkan permainan kereta berlainan jenis. Menariknya, ciptaannya ini juga telah dipatenkan. Ini menjadikan beliau sebagai manusia termuda yang mempunyai paten di Amerika Syarikat.


5 Perbezaan Tabiat Orang Biasa Dengan Orang Kaya

"Bukan susah nak jadi susah dan bukan senang nak jadi senang". Pepatah ini menerangkan segala-galanya mengenai kehidupan kita di dunia.

Untuk menjadi susah, adalah perkara yang mudah. Anda tak perlu berusaha dan lama kelamaan anda akan mendapati hidup anda menjadi sukar (melainkan jika anda lahir dalam katil emas).

Dan untuk menjadi senang, adalah sesuatu yang sukar tetapi tidak mustahil jika anda bekerja keras ke arahnya. Apa yang membezakan orang biasa dengan orang yang berjaya dan kaya adalah pemikiran.

Terdapat perbezaan yang tersangat ketara yang berasal dari pemikiran berlainan termasuklah tingkah laku dan budaya. iluminasi.com kongsikan 5 perkara yang dilakukan oleh orang biasa dan tidak oleh orang berjaya.

Cuba fikirkan, berapa jam anda habiskan di hadapan kaca TV menonton drama-drama kegemaran pada jam 7 petang dan bila kali terakhir anda habis membaca sebuah buku?

Dan berapa buah buku anda baca dalam setahun? Jika anda pernah melihat rumah orang berjaya, pasti anda akan sedar bahawa mereka mempunyai perpustakaan mini.

Warren Buffett, ahli perniagaan Amerika yang terkenal, pelabur dan manusia ketiga terkaya di dunia mengaitkan kejayaannya dengan pembelajaran secara berterusan.

Beliau berkata, "Saya menghabiskan sebahagian besar waktu sehari saya dengan membaca". Beliau menganggarkan bahawa dkira-kira 80% daripada waktunya dalam sehari dihabiskan dengan membaca sekurang-kurangnya 500 muka surat setiap hari.

Bill Gates membaca kira-kira 50 buah buku setahun, iaitu 1 buku setiap minggu. Mark Cuban membaca lebih dari 3 jam setiap hari.

Elon Musk adalah seorang pembaca yang tegar dan ketika ditanya bagaimana beliau belajar membina roket, beliau berkata "Saya membaca buku."

Sebagai contoh, anda bekerja di sebuah restoran makanan segera. Anda mungkin adalah juruwang atau pencuci lantai terbaik di atas muka bumi ini, tetapi apakah nilai yang anda bawa kepada syarikat tersebut?

Anda hanya akan dibayar mengikut jumlah jam bekerja tak kiralah sebersih mana anda mengelap lantai.

Orang yang kaya dibayar berdasarkan hasil dan bukannya waktu yang dilaburkan. Bayangkan anda bekerja menghasilkan satu produk dan menghabiskan masa setahun menyempurnakan produk tersebut.

Anda bawa masuk produk ke pasaran dan ia tidak mendapat sambutan, maka anda tak akan menjana pendapatan. Tak ada siapa yang peduli berapa lama anda habiskan masa dan berapa tinggi risiko untuk menghasilan produk tersebut.

Apa yang mereka peduli adalah hasil. Oleh sebab itu atlet yang mendapat bayaran tertinggi di dunia, sebagai contoh Cristiano Ronaldo tidak dibayar berdasarkan jumlah jam yang beliau berlatih.

Apa yang diambil kira adalah betapa baik prestasi beliau dan berapa banyak gol yang dijaringkan untuk membantu pasukan.

Bagi orang yang gagal, mereka jadikan menyalahkan orang lain atas nasib malang mereka sebagai satu tabiat. Ia salah ekonomi, ia salah kerajaan, ia salah majikan, ia salah pekerjaan dan banyak lagi.

Ia sentiasa menjadi kesalahan orang lain, dan bukannya salah mereka. Orang yang berjaya biasanya bertangunggjawab atas kesalahan mereka. Jika hidup mereka teruk, ia adalah salah mereka dan bukannya orang lain.

Apabila anda bertanggungjawab ke atas diri sendiri, anda mendapat kuasa untuk berubah. Kuasa untuk melakukan sesuatu yang berbeza.

Bagi setiap RM1 yang disimpan, akan tetap menjadi RM1. Anda tak akan dapat lebih dan tak akan kaya dengan berjimat RM1.

Anda tak mempunyai masalah simpanan tetapi anda mempunyai masalah pendapatan. Orang kaya sentiasa mencari peluang untuk melaburkan wang simpanan mereka untuk melipat gandakan kekayaan mereka.

Namun, sudah tentu ia mempunyai risiko tersendiri dalam melaburkan wang yang ada. Oleh itu pengetahuan dan keberanian mengambil risiko sentiasa dilakukan oleh golongan ini.

Orang biasa sentiasa mempunyai pendapat tersendiri dan ingin memberitahu dunia mengenai segalanya yang diketahui seperti politik, masyarakat, kerajaan dan banyak lagi. Tentang semua perkara di sekeliling mereka.

Sebaliknya, orang kaya lebih banyak belajar dan bertanyakan apa yang mereka tak tahu, banyak mendengar dan membaca secara berterusan.

Ingat, pendapatan anda hanya akan bertambah berdasarkan apa yang anda lakukan dan kekayaan anda bertambah berdasarkan kepantasan anda lakukannya. (Kredit)


10 Penemuan Dan Ciptaan Hebat Kaum Maya 3000 Tahun Dahulu

Tamadun Maya purba telah wujud buat sekian lamanya di Mexico dan Amerika Tengah sejak dari tahun 2600 SM sehinggalah pada kurun ke-16. Kaum Maya ini juga terkenal dengan penemuan hebat di dalam beberapa bidang sains dan komologi yang membolehkan mereka mencipta kalender yang sangat rumit.

Bukan setakat itu, kaum Maya juga merupakan pereka dan arkitek hebat yang banyak membangunkan bangunan berstruktur unik yang menjadi ciri penting kepada ketamadunan Mesoamerica seperti piramid, kediaman diraja dan tempat simpanan air bawah tanah. Berikut adalah 10 di antara penemuan terhebat oleh tamadun Maya.

Kaum Maya mula merekodkan tentang pergerakan matahari, bulan, planet dan juga bintang. Melalui maklumat ini mereka membangunkan kalender yang dikenali sebagai Haab dan tahu bahawa setahun sebenarnya lebih panjang daripada 365 hari. Kaum Maya menganggarkan terdapat sebanyak 365.2420 hari dalam setahun (yang paling tepat ialah 365.2422 hari), lebih tepat dari kalender moden Gregory yang kita gunakan iaitu 365.2425 hari dalam setahun.

Pemerhati kosmik Maya juga mendapati terdapat 2392 hari dalam 81 bulan dan ini memberikan purata sebanyak 29.5308 hari dalam sebulan (kiraan tepat pada hari ini ialah purata 29.53059 hari sebulan). Sememangnya kajian ilmu kosmik tamadun ini jauh lebih tepat dan maju berbanding Eropah.

Kaum Maya sememangnya minat dengan sukan dan mempunyai padang di setiap bandar mereka sama seperti stadium zaman moden. Padang ini biasanya dibangunkan di kawasan suci sebagai penghargaan kepada tuhan mereka. Pesta sukan mereka biasanya dimainkan pada perayaan keagamaan yang berlangsung selama 20 hari.

Mereka sering memainkan permainan yang dipanggil 'pok-a-tok' menggunakan bola getah dan hanya boleh digerakkan menggunakan pinggul, bahu atau lengan sahaja. Setiap kumpulan perlu memasukkan bola getah ini ke dalam gelung kecil yang disediakan. Kumpulan yang kalah (biasanya terdiri dari tawanan) akan dijadikan korban kepada tuhan mereka.

Kaum maya menghasilkan minuman coklat dari buah koko yang dihancurkan. Minuman coklat yang dihasilkan oleh kaum Maya terdahulu (250-900 C.E) merupakan benda penting dan sering digunakan sebagai matawang. Bukan setakat itu sahaja, mereka juga menambah beberapa bahan lain seperti jagung dan kekacang untuk membuatkan minuman itu lebih sedap.

Mereka tidak memerlukan gula dalam minuman coklat mereka. Oleh itu, tiada penyakit berkaitan gula seperti kerosakan gigi atau diabetes pada masa itu. Hari ini, minuman ciptaan mereka menjadi kegemaran kebanyakan negara-negara barat.

Kaum Maya sangat bangga dengan adat dan tradisi mereka. Setiap upacara akan dilakukan dengan gilang gemilangnya. Hanya orang tertentu yang mempunyai kedudukan seperti pawang atau bomoh sahaja yang boleh membuat persembahan kepada tuhan.

Pawang kaum Maya biasanya menggunakan bahan perangsang untuk menjadi khayal dan berhubung dengan alam roh. Bahan perangsang ini biasanya memberikan kesan seperti tidak merasa sakit dan sentiasa rasa bertenaga. Bahan-bahan yang mereka gunakan dahulu kini banyak digunakan sebagai ubat penahan sakit dalam perubatan moden.

Di dalam empayar Maya, undang-undang adalah hampir sama dan adil di setiap negeri. Setiap orang terikat dengan undang-undang dan jika melanggarnya, mereka akan dibicarakan di hadapan pihak berkuasa. Hukuman pula bergantung kepada kesalahan yang dilakukan. Jika anda bersalah kerana mencuri, hukuman akan ditentukan oleh orang telah terinaya.

Membunuh adalah perkara yang luar biasa pada zaman itu jadi hukumannya sangat berat. Pembunuh boleh dihukum mati atau jika pembunuh mempunyai harta atau tanah, segalanya boleh dirampas oleh pihak mangsa. Kesalahan individu yang membunuh boleh mengakibatkan keseluruhan keluarganya menanggung balasan.

Kaum maya mempunyai sistem pengiraan yang sangat cekap dengan hanya menggunakan 3 simbol iaitu 0 (simbol cengkerang), 1 (titik) dan 5 (baris). Tiga simbol ini membolehkan mereka mengira dari 0 hingga 19, manakala nombor 20 dan ke atas, mereka akan menggunakan simbol ini secara menegak.

Setiap tingkat menegak bagi nombor yang lebih besar dari 19 menggunakan gandaan kuasa 20 seperti 1, 20, 400, 8000, 16000 (gambarajah di atas). Apa yang menariknya kaum Maya telah mencipta penggunaan nombor 0 di dalam pengiraan mereka pada tahun 36 SM lagi. Ini membuatkan pengiraan tarikh dan anggaran mereka benar-benar tepat atau begitu hampir.

Walaupun pada keseluruhannya tidaklah begitu halus dan teliti, kesenian Maya dianggap sebagai salah satu seni yang menakjubkan di dunia. Mereka membuat ukiran ke atas pelbagai bahan seperti kayu, jed, kaca, tembikar dan juga batu. Ianya dapat dilihat pada banyak ukiran bangunan tamadun ini.

Ukiran pada kayu adalah sesuatu yang biasa pada zaman ini akan tetapi ukiran pada batu merekalah yang benar-benar menarik perhatian dunia. Bukan itu sahaja, mereka juga telah lama mewarnakan seni ukiran pada batu sejak dari tahun 300-200 SM lagi. Di antara lukisan dinding terbaik yang masih selamat ialah kesenian mereka di Bonampak.

Kalender Maya yang terkenal sebenarnya terhasil dari kiraan harian asas masyarakat Mesoamerica. Walaupun begitu, kaum Maya sebenarnya yang telah mewujudkan satu kalender paling moden di kalangan mereka. Terdapat 3 jenis kalender iaitu Tzolkin (kalender ramalan), Haab (kalender biasa) dan juga Long Count.

Kalender Tzolkin hanya mempunyai 260 hari berdasarkan pergerakan planet Zuhrah. Kalender Haab adalah yang paling terkenal dan mempunyai 365 hari setahun berdasarkan pergerakan matahari. Manakala Long Count pula ialah untuk menentukan tarikh yang lebih dari 52 tahun. Ini kerana satu kitaran lengkap kalender akan berulang setelah 18,980 hari bersamaan 52 tahun solar.

Dalam kebanyakan kaum purba Amerika, kaum Maya mencipta sistem penulisan paling maju yang dikenali sebagai Glyphs. Ia digunakan untuk menerangkan atau mewakili satu perkatan, bunyi dan juga suku kata sesuatu gambar atau simbol. Di dalam sejarah penulisan Maya, mereka menggunakan sekitar 700 Glyphs yang berbeza dengan lebih dari 80% darinya dapat difahami pada hari ini.

Kaum Maya sedar akan kepentingan pencapaian dan sejarah mereka, jadi mereka menulis perkara ini pada tiang, dinding dan juga batu sepanjang tamadun mereka. Mereka juga menulis buku-buku mengenai pelbagai perkara seperti tuhan-tuhan mereka, pemimpin, hinggalah kepada kehidupan harian. Malangnya apabila kebanyakan buku-buku ini telah dimusnahkan oleh penjelajah Sepanyol semasa penaklukan mereka. Hanya sedikit sahaja yang terselamat.

Getah merupakan ciptaan penting dari kaum Maya. Seperti bola yang mereka gunakan untuk bersukan, ia dicampur dengan pelbagai bahan lain yang membolehkan ia melantun. Mereka menggunakan getah yang dimodifikasi dalam pelbagai bentuk untuk pelbagai kegunaan sejak dari 1600 SM lagi.

Mereka adalah pakar dalam penghasilan getah dan juga mempunyai sistem pembuatan getah elastik menggunakan campuran hasil tanaman yang berbeza seperti koko, tembakau, kapas dan banyak lagi.


Pangea Ultima: Penggabungan Semula Semua Benua Di Bumi Setelah Lama Terpisah

Tahukah anda ketika ini tanah dan daratan yang anda pijak sekarang ini sedang bergerak? Ini disebabkan oleh kesemua 7 benua berada di atas plat tektonik yang terbahagi oleh kerak bumi.

Sudah tentu anda tak akan menyedari pergerakan ini kerana plat-plat ini terapung di atas batu yang lebur dan bergerak pada kelajuan yang sangat perlahan iaitu seperti kuku anda tumbuh.

Walaupun sangat perlahan, namun selepas beratus juta tahun, ia menjadi sangat berbeza.

Dalam sejarah Bumi yang berusia 4.5 bilion tahun, benua-benua telah berubah bentuk dan rupa beberapa kali. Kadang-kala benua-benua ini bergabung bersama di dalam perlanggaran yang deras, dan kadang kala terpisah.

Dan ketika ini, benua-benua sedang bergerak perlahan-lahan menghampiri satu lagi perlanggaran.

Bagaimana jika satu hari nanti ia dipercepatkan dan kesemua benua ini bergabung menjadi "supercontinent" yang dikenali sebagai Pangea, sekali lagi?

Adakah kita akan mempunyai jiran negara yang baru? Yang pastinya, dunia akan menjadi sangat berbeza seperti yang kita alami sekarang.

Jika plat-plat bertembung ke arah yang pergerakan sekarang yang berlaku ketika ini, penerbangan dari Australia ke Asia akan menjadi tersangat murah.

Oleh kerana Australia akan bertembung dengan Jepun, Korea dan China, kedua-dua benua ini tak akan lagi dipisahkan oleh Lautan Atlantik.

Dan jika anda gemar berjalan kaki, anda boleh berjalan dari Australia yang panas ke benua paling sejuk di dunia iaitu Antartika.

Amerika Utara akan bertembung dengan Afrika Barat. Penduduk di New York mungkin akan bangun pagi suatu hari nanti dan menyedari bahawa singa Namibia berlegar-legar di bandar mereka.

Bahagian utara Afrika akan berlanggar dengan benua Eropah, dan ini akan menghasilkan banjaran gunung berskala Himalaya yang baru di sempadan plat tektonik kedua-dua benua.

Sesetengah perubahan ini mungkin kedengaran seperti menyeronokkan, namun pastinya ada kesan buruk yang berlaku. Bahagian timur benua Amerika bersama-sama Eropah Barat dan Afrika akan berubah menjadi zon bahaya gempa bumi.

Malah, kawasan-kawasan ini akan musnah disebabkan oleh letusan gunung berapi yang baru terbentuk.

Lembah Appalachian akan berubah menjadi di Amerika Utara akan menjadi gunung gergasi yang dilitupi salji dan mencurahkan lava dan abu.

Pangea baru ini akan menjadi gersang dan panas kerana awan hujan kehilangan kelembapannya sebelum sampai ke kasan yang terlalu jauh ke pedalaman.

Supercontinent ini akan berpusat di khatulistiwa. Kepelbagaian hidupan liar akan merosot kerana tak semua spesis mampu hidup dalam cuaca yang panas.

Namun tak seperti gabungan benua yang berlaku sebelum ini, penyatuan semula ini tak akan kekal selama-lamanya. Sekurang-kurangnya, tak lebih daripada 50 juta tahun.

Letusan gunung berapi akan memuntahkan lava dan gas dalam jumlah yang tersangat banyak ditambah pula dengan gempa bumi, wilayah baru yang terbentuk akan berada dalam kemusnahan.

Dikacau oleh arus panas di bawah, supercontinent ini akan pecah kepada benua-benua yang lebih kecil dan membawa haluan masing-masing.

Berjiran dengan Australia mungkin kelihatan menarik bagi anda, malangnya ia tak akan berlaku dalam masa terdekat. Tapi anda sentiasa boleh bayangkan bagaimana dunia akan kelihatan jika kesemua benua-benua ini bergabung semula.

Dalam masa 300 juta tahun lagi, dan anda, atau mungkin keturunan anda akan dapat melihat supercontinent ini, jika kiamat belum berlaku.